CELEX: 52022PC0216
Language: el
Date: 2022-05-11
Title: Πρόταση ΟΔΗΓΙΑ ΤΟΥ ΣΥΜΒΟΥΛΙΟΥ σχετικά με τη θέσπιση κανόνων για έκπτωση φόρου για τη μείωση της στρέβλωσης που προκαλείται από την ευνοϊκή μεταχείριση του χρέους έναντι του μετοχικού κεφαλαίου και για τον περιορισμό της δυνατότητας έκπτωσης τόκων για σκοπούς φόρου εισοδήματος εταιρειών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.5.2022
            COM(2022) 216 final
            2022/0154(CNS)
            
            Πρόταση
            ΟΔΗΓΙΑ ΤΟΥ ΣΥΜΒΟΥΛΙΟΥ
            σχετικά με τη θέσπιση κανόνων για έκπτωση φόρου για τη μείωση της στρέβλωσης που προκαλείται από την ευνοϊκή μεταχείριση του χρέους έναντι του μετοχικού κεφαλαίου και για τον περιορισμό της δυνατότητας έκπτωσης τόκων για σκοπούς φόρου εισοδήματος εταιρειών
            {SEC(2022) 204 final} - {SWD(2022) 144 final} - {SWD(2022) 145 final} - {SWD(2022) 146 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Στις 18 Μαΐου 2021 η Ευρωπαϊκή Επιτροπή εξέδωσε ανακοίνωση σχετικά με τη φορολογία των επιχειρήσεων για τον 21ο αιώνα
                  1
               , με σκοπό την προώθηση ενός ισχυρού, αποδοτικού και δίκαιου συστήματος φορολογίας των επιχειρήσεων στην ΕE. Στην ανακοίνωση παρουσιάζεται ένα μακροπρόθεσμο και ένα βραχυπρόθεσμο όραμα που θα βοηθήσει την Ευρώπη να ανακάμψει από την πανδημία COVID-19 και θα συμβάλει στην εξασφάλιση επαρκών δημόσιων εσόδων κατά τα επόμενα έτη. Στο ίδιο πνεύμα, το σχέδιο δράσης της ΕΕ για την Ένωση Κεφαλαιαγορών
                  2
                έχει ως στόχο να βοηθήσει τις εταιρείες να αντλήσουν τα κεφάλαια που χρειάζονται και να βελτιώσουν τους μετοχικούς τίτλους, ιδίως κατά τη διάρκεια μιας περιόδου ανάκαμψης που συνεπάγεται υψηλότερα ελλείμματα και επίπεδα χρέους, καθώς και μεγαλύτερη ανάγκη για επενδύσεις μετοχικού κεφαλαίου. Ειδικότερα, η δράση 4 του σχεδίου δράσης για την Ένωση Κεφαλαιαγορών
                  3
                παρέχει κίνητρα στους θεσμικούς επενδυτές για την υλοποίηση πιο μακροπρόθεσμων επενδύσεων και, ως εκ τούτου, στηρίζει τη νέα μετοχοποίηση στον τομέα των επιχειρήσεων, με σκοπό την προώθηση της βιώσιμης και ψηφιακής μετάβασης της οικονομίας της ΕΕ. Μια πρωτοβουλία σε επίπεδο ΕΕ για την αντιμετώπιση της στρέβλωσης που προκαλείται από την ευνοϊκή μεταχείριση του χρέους έναντι του μετοχικού κεφαλαίου συμπληρώνει την προαναφερθείσα δράση 4, με στόχο τη δημιουργία ενός δίκαιου και σταθερού επιχειρηματικού περιβάλλοντος, το οποίο μπορεί να ενισχύσει τη βιώσιμη ανάπτυξη με άφθονες θέσεις εργασίας στην Ένωση.
            
            
               Τα φορολογικά συστήματα στην ΕΕ επιτρέπουν την έκπτωση των πληρωμών τόκων χρέους κατά τον υπολογισμό της φορολογικής βάσης για τους σκοπούς του φόρου εισοδήματος εταιρειών, ενώ οι δαπάνες που σχετίζονται με τη χρηματοδότηση μέσω μετοχικού κεφαλαίου, όπως τα μερίσματα, δεν εκπίπτουν συνήθως από τον φόρο. Αυτή η ασυμμετρία στη φορολογική μεταχείριση είναι ένας από τους παράγοντες που ευνοούν τη χρήση του χρέους έναντι του μετοχικού κεφαλαίου για τη χρηματοδότηση επενδύσεων. Επί του παρόντος, μόνο 6 κράτη μέλη αντιμετωπίζουν από φορολογική άποψη τη στρέβλωση που προκαλείται από την ευνοϊκή μεταχείριση του χρέους έναντι του μετοχικού κεφαλαίου και τα σχετικά εθνικά μέτρα διαφέρουν σημαντικά. Εάν δεν αντιμετωπιστεί αποτελεσματικά σε ολόκληρη την ενιαία αγορά η οφειλόμενη στον τρόπο φορολόγησης στρέβλωση που προκαλείται από την ευνοϊκή μεταχείριση του χρέους έναντι του μετοχικού κεφαλαίου, οι επιχειρήσεις της ΕΕ θα συνεχίσουν να έχουν ανεπαρκή κίνητρα για χρηματοδότηση μέσω μετοχικού κεφαλαίου και όχι μέσω χρέους, και οι σχετικές παράμετροι φορολογικού σχεδιασμού θα συνεχίσουν να στρεβλώνουν την κατανομή των επενδύσεων και της ανάπτυξης. 
            
            
               Προκειμένου να αντιμετωπιστεί με συντονισμένο τρόπο σε ολόκληρη την ενιαία αγορά η οφειλόμενη στον τρόπο φορολόγησης στρέβλωση που προκαλείται από την ευνοϊκή μεταχείριση του χρέους έναντι του μετοχικού κεφαλαίου, η παρούσα οδηγία θεσπίζει κανόνες για την πρόβλεψη, υπό ορισμένες προϋποθέσεις, της δυνατότητας έκπτωσης για φορολογικούς σκοπούς των πλασματικών τόκων επί των αυξήσεων μετοχικού κεφαλαίου και για τον περιορισμό της δυνατότητας έκπτωσης φόρου για το υπερβαίνον κόστος δανεισμού. Η οδηγία εφαρμόζεται σε όλους τους φορολογούμενους που υπόκεινται σε φόρο εταιρειών σε ένα ή περισσότερα κράτη μέλη, εκτός από τις χρηματοπιστωτικές επιχειρήσεις. Δεδομένου ότι οι μικρές και μεσαίες επιχειρήσεις (ΜΜΕ) αντιμετωπίζουν συνήθως μεγαλύτερη επιβάρυνση για την απόκτηση χρηματοδότησης, προτείνεται η χορήγηση υψηλότερου πλασματικού επιτοκίου στις ΜΜΕ. 
            
            
               Η παρούσα πρόταση ανταποκρίνεται επίσης στην προσδοκία του Ευρωπαϊκού Κοινοβουλίου ότι η Επιτροπή θα υποβάλει πρόταση για τη δημιουργία έκπτωσης φόρου για τη μείωση της στρέβλωσης που προκαλείται από την ευνοϊκή μεταχείριση του χρέους έναντι του μετοχικού κεφαλαίου, συμπεριλαμβανομένων αποτελεσματικών διατάξεων κατά της φοροαποφυγής, ώστε να αποφευχθεί η χρήση οποιασδήποτε έκπτωσης φόρου επί του μετοχικού κεφαλαίου ως νέου εργαλείου για τη διάβρωση της φορολογικής βάσης
                  4
               .
            
            
               •Συνέπεια με τις ισχύουσες και πιθανές μελλοντικές διατάξεις στον τομέα πολιτικής
            
            
               Η παρούσα οδηγία εντάσσεται στη στρατηγική της ΕΕ για τη φορολογία των επιχειρήσεων, η οποία αποσκοπεί στη διασφάλιση ενός δίκαιου και αποτελεσματικού φορολογικού συστήματος σε ολόκληρη την ΕΕ. 
            
            
               Το 2016 εκδόθηκε η οδηγία κατά της φοροαποφυγής (ATAD)
                  5
                για τη διασφάλιση ενός δικαιότερου φορολογικού περιβάλλοντος μέσω της συντονισμένης εφαρμογής στα κράτη μέλη βασικών μέτρων κατά της φοροαποφυγής, τα οποία απέρρεαν κυρίως από τις διεθνείς δράσεις του σχεδίου για τη διάβρωση της φορολογικής βάσης και τη μετατόπιση των κερδών (BEPS). Παρότι η καταπολέμηση της φοροαποφυγής δεν είναι ο πρωταρχικός σκοπός της, η παρούσα πρόταση περιλαμβάνει επίσης κανόνα περιορισμού των τόκων. Υπό το πρίσμα των διαφορετικών στόχων μεταξύ της παρούσας πρότασης και του κανόνα της ATAD σχετικά με τον περιορισμό των τόκων, οι δύο κανόνες σχετικά με τον περιορισμό της δυνατότητας έκπτωσης των τόκων θα πρέπει να εφαρμόζονται παράλληλα. 
            
            
               Ωστόσο, τα υφιστάμενα φορολογικά μέσα σε επίπεδο ΕΕ δεν περιλαμβάνουν μέτρα για την αντιμετώπιση της στρέβλωσης που προκαλείται από την ευνοϊκή μεταχείριση του χρέους έναντι του μετοχικού κεφαλαίου στην ενιαία αγορά, μέσω της εξισορρόπησης της φορολογικής μεταχείρισης του χρέους και του μετοχικού κεφαλαίου σε ολόκληρη την ΕΕ.
                     
            
            
               Η παρούσα οδηγία αποτελεί συνέχεια της ανακοίνωσης της Επιτροπής σχετικά με τη φορολογία των επιχειρήσεων για τον 21ο αιώνα με στόχο ένα ισχυρό, αποδοτικό και δίκαιο σύστημα φορολογίας των επιχειρήσεων στην ΕΕ και αντικατοπτρίζει μία από τις πρωτοβουλίες πολιτικής που προβλέπονται στην εν λόγω ανακοίνωση. Υπό αυτή την έννοια, συμπληρώνει ορισμένες άλλες πρωτοβουλίες πολιτικής που προωθούνται παράλληλα από την Επιτροπή, σε βραχυπρόθεσμο και μακροπρόθεσμο ορίζοντα. 
            
            
               Στις προαναφερόμενες πρωτοβουλίες πολιτικής περιλαμβάνεται πρόταση για τις Επιχειρήσεις στην Ευρώπη: πλαίσιο για τη φορολογία εισοδήματος (BEFIT), ως ενιαίο εγχειρίδιο κανόνων εταιρικής φορολογίας για την ΕΕ, που θα βασίζεται στα κύρια χαρακτηριστικά της ύπαρξης μιας κοινής φορολογικής βάσης και της κατανομής των κερδών μεταξύ των κρατών μελών μέσω μεθόδων στις οποίες περιλαμβάνεται ένας μαθηματικός τύπος (μαθηματικός τύπος επιμερισμού). Παρότι η πρόταση BEFIT βρίσκεται ακόμη σε πρώιμο στάδιο εκπόνησης, οι δύο πρωτοβουλίες συμβάλλουν στο ίδιο όραμα για ένα δίκαιο, αποτελεσματικό και βιώσιμο επιχειρηματικό περιβάλλον στην ΕΕ.
            
            
               •Συνέπεια με άλλες πολιτικές της Ένωσης
            
            
               Η παρούσα πρόταση συμβάλλει στην Ένωση Κεφαλαιαγορών. Ειδικότερα, βασικοί στόχοι της Ένωσης Κεφαλαιαγορών είναι να καταστεί η χρηματοδότηση πιο προσιτή στις επιχειρήσεις της ΕΕ και να προωθηθεί η ενοποίηση των εθνικών κεφαλαιαγορών σε μια πραγματική ενιαία αγορά. Με την εξάλειψη της οφειλόμενης στον τρόπο φορολόγησης στρέβλωσης που προκαλείται από την ευνοϊκή μεταχείριση του χρέους έναντι του μετοχικού κεφαλαίου, η παρούσα πρόταση αποσκοπεί στην αποφυγή της υπερβολικής εξάρτησης από το χρέος και στην ενθάρρυνση της νέας μετοχοποίησης των επιχειρήσεων. Κατά συνέπεια, οι επιχειρήσεις θα είναι σε καλύτερη θέση να επενδύσουν για το μέλλον, κάτι που θα στηρίξει την ανάπτυξη και την καινοτομία, καθώς και την ανταγωνιστικότητα της οικονομίας της ΕΕ. Αυτό θα αυξήσει επίσης την ανθεκτικότητα των επιχειρήσεων σε απρόβλεπτες αλλαγές στο επιχειρηματικό περιβάλλον και θα μειώσει τον κίνδυνο αφερεγγυότητας, συμβάλλοντας έτσι στην ενίσχυση της χρηματοπιστωτικής σταθερότητας.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομοθεσία σχετικά με την άμεση φορολογία εμπίπτει στο πεδίο εφαρμογής του άρθρου 115 της Συνθήκης για τη λειτουργία της ΕΕ (ΣΛΕΕ). Η διάταξη αυτή ορίζει ότι τα νομικά μέτρα προσέγγισης δυνάμει του εν λόγω άρθρου λαμβάνουν τη νομική μορφή της οδηγίας.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               Η παρούσα πρόταση συνάδει με την αρχή της επικουρικότητας. Η φύση του αντικειμένου απαιτεί μια κοινή πρωτοβουλία σε ολόκληρη την εσωτερική αγορά.
            
            
               Οι κανόνες της παρούσας οδηγίας αποσκοπούν στην καταπολέμηση, από φορολογική άποψη, της στρέβλωσης που προκαλείται από την ευνοϊκή μεταχείριση του χρέους έναντι του μετοχικού κεφαλαίου και στην παροχή ενός κοινού πλαισίου που πρέπει να ενσωματωθεί στην εθνική νομοθεσία των κρατών μελών με συντονισμένο τρόπο. Οι στόχοι αυτοί δεν μπορούν να επιτευχθούν με ικανοποιητικό τρόπο μέσω της ανάληψης μεμονωμένης δράσης από κάθε κράτος μέλος χωριστά.
            
            
               Η στρέβλωση που προκαλείται από την ευνοϊκή φορολογική μεταχείριση του χρέους έναντι του μετοχικού κεφαλαίου προκύπτει από τη διαφορετική μεταχείριση του κόστους χρηματοδότησης μέσω χρέους και μέσω μετοχικού κεφαλαίου για φορολογικούς σκοπούς και αποτελεί πρόβλημα που είναι κοινό για τις επιχειρήσεις σε όλα τα κράτη μέλη της ΕΕ. Παρά το γεγονός αυτό, μόνο 6 κράτη μέλη έχουν λάβει φορολογικά μέτρα για την προσέγγιση της φορολογικής μεταχείρισης του χρέους και του μετοχικού κεφαλαίου. Μολονότι η ομάδα «Κώδικας δεοντολογίας» (Φορολογία των επιχειρήσεων) παρέχει καθοδήγηση μη δεσμευτικού δικαίου
                  6
                για αυτό το είδος φορολογικών κινήτρων, τα σχετικά εθνικά μέτρα των 6 κρατών μελών διαφέρουν ως προς τα στοιχεία σχεδιασμού και τους κανόνες κατά της φοροαποφυγής, ιδίως λόγω των διαφορετικών συνθηκών και των διαφορετικών στόχων πολιτικής που επιδιώκονται σε κάθε κράτος μέλος.
            
            
               Η πλήρης έλλειψη σχετικών μέτρων μετριασμού της στρέβλωσης που προκαλείται από την ευνοϊκή φορολογική μεταχείριση του χρέους έναντι του μετοχικού κεφαλαίου σε 21 κράτη μέλη, σε συνδυασμό με την ύπαρξη σημαντικά διαφορετικών μέτρων σε άλλα 6 κράτη μέλη, μπορεί να προκαλέσει στρεβλώσεις στη λειτουργία της εσωτερικής αγοράς και να επηρεάσει σημαντικά τον τόπο των επενδύσεων. 
            
            
               Επιπλέον, η ανάληψη ενωσιακής πρωτοβουλίας θα προσδώσει προστιθέμενη αξία σε σύγκριση με ό,τι μπορεί να επιτευχθεί μέσω μιας πληθώρας δράσεων που θα αναλαμβάνονταν σε εθνικό επίπεδο. Ένας ενιαίος κανόνας για την ΕΕ θα εξασφαλίσει ασφάλεια δικαίου και θα καταστήσει δυνατή τη μείωση του κόστους συμμόρφωσης για τις επιχειρήσεις, καθώς οι φορολογούμενες εταιρείες θα πρέπει να συμμορφώνονται με έναν ενιαίο κανόνα για όλες τις δραστηριότητές τους στην ενιαία αγορά. Ένας κανόνας σε επίπεδο ΕΕ αναμένεται επίσης να τονώσει τον ανταγωνισμό στην ενιαία αγορά διασφαλίζοντας ότι όλες οι επιχειρήσεις, ανεξάρτητα από τον τόπο εγκατάστασής τους, έχουν παρόμοια κίνητρα για κατάλληλη χρηματοδότηση.
            
            
               Ως εκ τούτου, απαιτείται πρωτοβουλία σε επίπεδο ΕΕ με τη μορφή δεσμευτικής νομοθετικής πρότασης προκειμένου να αντιμετωπιστεί με συντονισμένο και αποτελεσματικό τρόπο ένα πρόβλημα που είναι κοινό σε ολόκληρη την ΕΕ. Μια πρωτοβουλία της ΕΕ θα απέτρεπε πιθανά κενά μεταξύ αποκλινουσών εθνικών πρωτοβουλιών και θα διασφάλιζε ότι ο τόπος των επιχειρηματικών δραστηριοτήτων και των επενδύσεων δεν θα επηρεαστεί αρνητικά.
            
            
               •Αναλογικότητα
            
            
               
                  Τα προβλεπόμενα μέτρα δεν υπερβαίνουν το ελάχιστο αναγκαίο επίπεδο προστασίας για την εσωτερική αγορά. Η οδηγία θεσπίζει κανόνες που προβλέπουν, σε ολόκληρη την ΕΕ και για όλες τις φορολογούμενες εταιρείες της ΕΕ, τη δυνατότητα έκπτωσης φόρου επί του κόστους χρηματοδότησης μέσω μετοχικού κεφαλαίου· οι κανόνες αυτοί συμπληρώνονται από κανόνα για τον περιορισμό της δυνατότητας έκπτωσης των τόκων επί μέσων χρηματοδότησης βάσει χρέους. Η οδηγία διασφαλίζει επίσης τη βιωσιμότητα των μέτρων για τους προϋπολογισμούς των κρατών μελών δυνάμει ενός γενικού κανόνα που περιορίζει τη δυνατότητα έκπτωσης του κόστους χρηματοδότησης από τη φορολογητέα βάση των φορολογούμενων εταιρειών. Με τη θέσπιση ενός κοινού πλαισίου σε επίπεδο ΕΕ, η οδηγία παρέχει ασφάλεια δικαίου σε ολόκληρη την ενιαία αγορά και μειώνει το κόστος συμμόρφωσης για τις φορολογούμενες εταιρείες. 
               
               
                  Με τον τρόπο αυτόν, η οδηγία εξασφαλίζει μόνο τον απαραίτητο βαθμό συντονισμού εντός της Ένωσης για τους σκοπούς της υλοποίησης των στόχων της. Στο πλαίσιο αυτό, η πρόταση δεν υπερβαίνει τα αναγκαία όρια για την επίτευξη των στόχων της και, ως εκ τούτου, είναι σύμφωνη με την αρχή της αναλογικότητας.
               
            
            
               •Επιλογή της νομικής πράξης
            
            
               
                  Η πρόταση αφορά οδηγία, που είναι η μόνη διαθέσιμη πράξη, σύμφωνα με τη νομική βάση του άρθρου 115 της ΣΛΕΕ.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Δεν υπάρχει νομοθεσία της ΕΕ για την αντιμετώπιση της στρέβλωσης που προκαλείται από την ευνοϊκή μεταχείριση του χρέους έναντι του μετοχικού κεφαλαίου. Επομένως, η αξιολόγηση είναι άνευ αντικειμένου.
               
            
            
               •Διαβουλεύσεις με τα ενδιαφερόμενα μέρη
            
            
               Την 1η Ιουλίου 2021 η TAXUD δρομολόγησε δημόσια διαβούλευση σχετικά με πιθανή πρωτοβουλία για την αντιμετώπιση της στρέβλωσης που προκαλείται από την ευνοϊκή μεταχείριση του χρέους έναντι του μετοχικού κεφαλαίου. Η διαβούλευση περιελάμβανε διάφορες ερωτήσεις που αποσκοπούσαν, μεταξύ άλλων, στην οριοθέτηση του προβλήματος και των κύριων αιτίων του, καθώς και στον προσδιορισμό της κατάλληλης μορφής ενωσιακής δράσης και των βασικών χαρακτηριστικών ενός πιθανού μέτρου. Η διαβούλευση ολοκληρώθηκε στις 7 Οκτωβρίου 2021, με συνολικό αριθμό 67 απαντήσεων. 
            
            
               Οι απαντήσαντες ήταν 37 επιχειρηματικές ενώσεις που εκπροσωπούσαν κυρίως χρηματοπιστωτικές οργανώσεις κάθε μεγέθους (συμπεριλαμβανομένων ΜΜΕ), 12 εταιρείες/επιχειρηματικές οργανώσεις (κυρίως φοροτεχνικοί και χρηματοπιστωτικοί οργανισμοί), 3 ακαδημαϊκά και ερευνητικά ιδρύματα, 8 ΜΚΟ ή άλλοι φορείς (κυρίως εμπορικά επιμελητήρια, χρηματιστήρια) και 7 πολίτες. Οι περισσότεροι απαντήσαντες προέρχονταν από το Βέλγιο (14/67), τη Γερμανία (14/67) και τη Γαλλία (12/67).
            
            
               Οι ΜΚΟ και η ακαδημαϊκή κοινότητα είναι της άποψης ότι ο κύριος λόγος για τον οποίο οι εταιρείες χρησιμοποιούν το χρέος είναι η μείωση της φορολογικής τους υποχρέωσης και η αποφυγή της αποδυνάμωσης των μετόχων τους, ενώ οι επιχειρηματικές ενώσεις και οι εταιρείες θεωρούν ότι ο κύριος λόγος είναι η ανάγκη εξεύρεσης χρηματοδοτικών μέσων.
            
            
               Η πλειονότητα των απαντησάντων, μεταξύ των οποίων το 100 % των ακαδημαϊκών, το 86 % των πολιτών, το 50 % των εταιρειών και το 42 % των επιχειρηματικών ενώσεων, θεωρούν ότι μια πρωτοβουλία της ΕΕ για την αντιμετώπιση της στρέβλωσης που προκαλείται από την ευνοϊκή φορολογική μεταχείριση του χρέους έναντι του μετοχικού κεφαλαίου θα αποτελούσε χρήσιμο εργαλείο για τη στήριξη της ανάκαμψης των εταιρειών από την κρίση λόγω COVID-19 και για την παροχή κινήτρων για επενδύσεις μέσω μετοχικού κεφαλαίου κατά τη μετάβαση σε μια πιο πράσινη ψηφιοποιημένη οικονομία χωρίς να δημιουργούνται στρεβλώσεις στην ενιαία αγορά. Οι εταιρείες, οι ΜΚΟ και η ακαδημαϊκή κοινότητα πιστεύουν ακράδαντα ότι οι επιχειρήσεις θα πρέπει να ενθαρρύνονται, μεταξύ άλλων από φορολογική άποψη, να χρησιμοποιούν περισσότερο μετοχικό κεφάλαιο και λιγότερο χρέος.
            
            
               Οι επιχειρηματικές ενώσεις, οι εταιρείες και η ακαδημαϊκή κοινότητα συμφωνούν σαφώς ότι μια τέτοια πρωτοβουλία θα μειώσει τα περιθώρια για επιζήμιες φορολογικές πρακτικές στην ενιαία αγορά. Είναι σημαντικό ότι η πλειονότητα όσων απάντησαν στη διαβούλευση, μεταξύ των οποίων το 71 % των εταιρειών, το 66 % των μελών της ακαδημαϊκής κοινότητας, το 43 % των πολιτών και το 28 % των επιχειρηματικών ενώσεων, πιστεύουν ότι μια πρωτοβουλία της ΕΕ θα ήταν επωφελής για τις επιχειρήσεις που δραστηριοποιούνται σε ολόκληρη την ενιαία αγορά.
            
         
         
            
               Όσον αφορά τις διάφορες επιλογές, η πλειονότητα όσων απάντησαν είναι πολύ αρνητικοί στην επιλογή της πλήρους κατάργησης της έκπτωσης τόκων. Μεταξύ αυτών, το 75 % των εταιρειών, το 72 % των επιχειρηματικών ενώσεων, το 71 % των πολιτών και το 66 % των μελών της ακαδημαϊκής κοινότητας θεωρούν την επιλογή αυτή τη λιγότερο κατάλληλη, ενώ οι περισσότεροι είναι αρκετά αρνητικοί στην επιλογή της έκπτωσης φόρου επί του εταιρικού χρηματοοικονομικού κεφαλαίου, η οποία θα αντικαθιστούσε την έκπτωση φόρου για τους τόκους. Θεωρήθηκε η καλύτερη επιλογή μόνο από το 16 % των εταιρειών, το 14 % των πολιτών, το 5 % των επιχειρηματικών ενώσεων και από κανένα μέλος της ακαδημαϊκής κοινότητας. Αντιθέτως, η πλειονότητα όσων απάντησαν είναι υπέρ μιας πριμοδότησης που προβλέπει την έκπτωση πλασματικού τόκου επί νέου μετοχικού κεφαλαίου (με παράλληλη διατήρηση της υφιστάμενης δυνατότητας έκπτωσης των τόκων). Φαίνεται ότι αποτελεί την καλύτερη επιλογή για το 66 % των μελών της ακαδημαϊκής κοινότητας, το 28 % των επιχειρηματικών ενώσεων, το 25 % των εταιρειών και το 14 % των πολιτών. Οι επιχειρηματικές ενώσεις και οι εταιρείες τάσσονται ακόμη περισσότερο υπέρ της επιλογής έκπτωσης φόρου επί αποθέματος μετοχικού κεφαλαίου, ενώ οι ΜΚΟ και τα μέλη της ακαδημαϊκής κοινότητας τάσσονται λιγότερο υπέρ αυτής της επιλογής.
            
            
               
                  Τέλος, η πλειονότητα όσων απάντησαν στο σημείο αυτό συμφωνούν ακράδαντα ότι η πρωτοβουλία θα πρέπει να συνοδεύεται από αυστηρούς κανόνες για την αποφυγή πρακτικών επιθετικού φορολογικού σχεδιασμού (το 71 % των πολιτών, το 66 % των μελών της ακαδημαϊκής κοινότητας, το 42 % των επιχειρηματικών ενώσεων και το 33 % των εταιρειών).
               
            
            
               Κατά τον σχεδιασμό της πρότασής της, η Επιτροπή έλαβε υπόψη τα αποτελέσματα της διαβούλευσης. Ειδικότερα, μεταξύ των διαφόρων επιλογών πολιτικής, η Επιτροπή αποφάσισε να υποβάλει πρόταση για την εφαρμογή έκπτωσης φόρου μόνο επί νέου μετοχικού κεφαλαίου και να μην εξετάσει το ενδεχόμενο κατάργησης κάθε έκπτωσης χρέους. Επιπλέον, η οδηγία παρέχει ισχυρό πλαίσιο κατά των καταχρηστικών πρακτικών, ανάγκη που επισημάνθηκε από όσους απάντησαν στη διαβούλευση.
            
            
               
                  Επιπλέον, η Επιτροπή εκτιμά ότι η προστασία των φορολογητέων εσόδων των κρατών μελών είναι απαραίτητη για τη διασφάλιση μιας βιώσιμης οικονομίας και τη διαφύλαξη των δημόσιων οικονομικών κατά τη διάρκεια της τρέχουσας περιόδου ανάκαμψης μετά την πανδημία. Κατά συνέπεια, η Επιτροπή προτείνει να μετριαστεί η στρέβλωση που προκαλείται από την ευνοϊκή μεταχείριση του χρέους έναντι του μετοχικού κεφαλαίου μέσω μέτρων που θα καλύπτουν τόσο το σκέλος του μετοχικού κεφαλαίου όσο και το σκέλος του χρέους, συνδυάζοντας την έκπτωση φόρου για νέο μετοχικό κεφάλαιο με περιορισμό της έκπτωσης του κόστους του χρέους. 
               
            
            
               •Συλλογή και χρήση εμπειρογνωσίας
            
            
               Κατά τον προσδιορισμό κατάλληλων μέτρων για την αντιμετώπιση της στρέβλωσης που προκαλείται από την ευνοϊκή μεταχείριση του χρέους έναντι του μετοχικού κεφαλαίου, η Επιτροπή βασίστηκε στη σχετική εμπειρογνωσία των κρατών μελών που έχουν ήδη θέσει σε εφαρμογή παρόμοια μέτρα (Βέλγιο, Πορτογαλία, Πολωνία, Κύπρος, Μάλτα και Ιταλία). Η Επιτροπή προέβη σε ανταλλαγή πληροφοριών με ορισμένες από τις αρμόδιες φορολογικές διοικήσεις σχετικά με το πλαίσιο κατά των καταχρηστικών πρακτικών και για την καλύτερη κατανόηση του αντικτύπου των διαφόρων μέτρων όσον αφορά το κόστος και τα οφέλη. 
            
            
               Η Επιτροπή συναντήθηκε με εθνικές δημόσιες αρχές/οργανισμούς, επιχειρηματικές ενώσεις και ομάδες της κοινωνίας των πολιτών που συμμετέχουν στην ομάδα εμπειρογνωμόνων της Επιτροπής «Πλατφόρμα για τη χρηστή φορολογική διακυβέρνηση, τον επιθετικό φορολογικό σχεδιασμό και τη διπλή φορολόγηση». Η Επιτροπή αντάλλαξε επίσης πληροφορίες με την Ευρωπαϊκή Οικονομική και Κοινωνική Επιτροπή (ΕΟΚΕ).
            
            
               •Εκτίμηση επιπτώσεων
            
            
               Για την προετοιμασία της παρούσας πρωτοβουλίας διενεργήθηκε εκτίμηση επιπτώσεων.
            
            
               Στις 17 Μαρτίου 2022 η επιτροπή ρυθμιστικού ελέγχου εξέδωσε θετική γνώμη με επιφυλάξεις όσον αφορά την υποβληθείσα εκτίμηση επιπτώσεων σχετικά με την παρούσα πρόταση, συμπεριλαμβανομένων διαφόρων προτάσεων βελτίωσης
                  7
               . Η έκθεση εκτίμησης των επιπτώσεων αναθεωρήθηκε περαιτέρω προς αυτή την κατεύθυνση, όπως διευκρινίζεται κατωτέρω. Στην εκτίμηση των επιπτώσεων εξετάζονται πέντε επιλογές πολιτικής επιπλέον του βασικού σεναρίου, δηλαδή της μη ανάληψης δράσης. 
            
            
               Η επιλογή 1 θα εισήγαγε επ’ αόριστον έκπτωση φόρου επί του αποθέματος εταιρικού μετοχικού κεφαλαίου, ενώ η επιλογή 2 θα εισήγαγε επίσης έκπτωση φόρου, αλλά μόνο για νέο μετοχικό κεφάλαιο και για δέκα έτη. 
            
            
               Η επιλογή 3 θα προέβλεπε έκπτωση φόρου επί του εταιρικού κεφαλαίου (δηλαδή μετοχικό κεφάλαιο και χρέος), ενώ θα απέκλειε την τρέχουσα δυνατότητα έκπτωσης των πληρωμών τόκων, και η επιλογή 4 θα απέκλειε εντελώς τη δυνατότητα έκπτωσης των δαπανών για τόκους. Η επιλογή 5 θα συνδύαζε έκπτωση φόρου για πλασματικούς τόκους επί νέου εταιρικού μετοχικού κεφαλαίου (όπως προτείνεται στην επιλογή 2) για δέκα έτη με μερικό περιορισμό της δυνατότητας έκπτωσης φόρου για όλες τις εταιρείες.
            
            
               Θα εφαρμοζόταν συμπληρωματικός συντελεστής για τις ΜΜΕ
                  8
                σε όλες τις περιπτώσεις που περιγράφονται στις επιλογές πολιτικής 1, 2, 3 και 5.
            
            
               Οι διάφορες επιλογές αποτέλεσαν αντικείμενο σύγκρισης με βάση τα ακόλουθα κριτήρια: α) ουδετερότητα του φορολογικού συστήματος για τις αποφάσεις χρηματοδότησης, β) ενίσχυση του δίκαιου χαρακτήρα του φορολογικού συστήματος, γ) μείωση των στρεβλώσεων στην ενιαία αγορά και δ) τόνωση της ανάπτυξης και των επενδύσεων στην ΕΕ. Από τη σύγκριση προέκυψε ότι οι επιλογές 1 2, 3 και 4 αναμένεται να είναι έως έναν βαθμό αποτελεσματικές όσον αφορά την επίτευξη ορισμένων από τους στόχους της παρούσας πρωτοβουλίας. Ωστόσο, η επιλογή 5 είναι η προτιμώμενη επιλογή, διότι αντιμετωπίζει επιτυχώς τη στρέβλωση που προκαλείται από την ευνοϊκή μεταχείριση του χρέους έναντι του μετοχικού κεφαλαίου, εξισορροπώντας παράλληλα τις δημοσιονομικές επιπτώσεις και καλύπτοντας τις πτυχές του δίκαιου χαρακτήρα του φορολογικού συστήματος. Αναμένεται να έχει θετικό αντίκτυπο στις επενδύσεις και στο ΑΕΠ, και μέτριες επιπτώσεις στην απασχόληση.
            
            
               Οικονομικές επιπτώσεις
            
            
               Για την αξιολόγηση των οικονομικών επιπτώσεων, η μοντελοποίηση πραγματοποιήθηκε από το Κοινό Κέντρο Ερευνών της Ευρωπαϊκής Επιτροπής με βάση το μοντέλο CORTAX. 
            
            
               Οφέλη
            
            
               Η προτιμώμενη επιλογή (επιλογή 5) αναμένεται να έχει θετικό οικονομικό αντίκτυπο. Ως κύριο άμεσο όφελος, θα ευνοήσει τους υψηλότερους δείκτες μετοχικού κεφαλαίου και, με τον τρόπο αυτό, θα μειώσει τους κινδύνους αφερεγγυότητας. Με την αύξηση των επενδύσεων μετοχικού κεφαλαίου σε ολόκληρη την ΕΕ, η επιλογή αυτή αναμένεται να προωθήσει έμμεσα την ανάπτυξη καινοτόμων τεχνολογιών. Το μετοχικό κεφάλαιο είναι εξαιρετικά σημαντικό για τις ταχέως αναπτυσσόμενες καινοτόμες επιχειρήσεις στα αρχικά τους στάδια και τις επεκτεινόμενες επιχειρήσεις που επιθυμούν να είναι ανταγωνιστικές σε παγκόσμιο επίπεδο. Η πράσινη και η ψηφιακή μετάβαση απαιτούν νέες και καινοτόμες επενδύσεις που θα επωφεληθούν από το μέτρο. Επωφελούμενες από υψηλότερο πλασματικό επιτόκιο, οι ΜΜΕ θα έχουν μεγαλύτερη πρόσβαση στην αγορά μετοχικού κεφαλαίου. Αναμένονται θετικές επιπτώσεις στην ανταγωνιστικότητα, την καινοτομία, την ανάπτυξη και την απασχόληση στην ΕΕ. Θα αντιμετωπιστεί επίσης ο κατακερματισμός της ενιαίας αγοράς με την εξάλειψη της διαφορετικής μεταχείρισης στο πλαίσιο διαφορετικών εθνικών μέτρων όσον αφορά την έκπτωση φόρου επί του μετοχικού κεφαλαίου και με την πρόβλεψη ίδιων διοικητικών κανόνων σε όλα τα κράτη μέλη της ΕΕ. Τέλος, θα προβλεφθούν ενιαία και αποτελεσματικά μέτρα κατά του επιθετικού φορολογικού σχεδιασμού στην ΕΕ.
            
            
               Κόστος
            
            
               Το κόστος που συνδέεται με την επιλεγείσα επιλογή είναι ουσιαστικά η αύξηση του κόστους συμμόρφωσης για τις επιχειρήσεις και τις φορολογικές διοικήσεις. Το κόστος φορολογικής συμμόρφωσης για τις επιχειρήσεις αναμένεται να αυξηθεί σε περιορισμένο βαθμό. Συνολικά, το κόστος αναμένεται να είναι σχετικά περιορισμένο, διότι αναμένεται να είναι σχετικά απλή η παροχή των πρόσθετων στοιχείων που πρέπει να υποβάλλει μια επιχείρηση για να επωφεληθεί από την έκπτωση φόρου. Το κόστος αναμένεται επίσης να αυξηθεί ελαφρώς και για τις φορολογικές διοικήσεις. Η παρούσα πρόταση δεν αυξάνει σημαντικά την επιβάρυνση συμμόρφωσης για τις επιχειρήσεις ή τις φορολογικές διοικήσεις.
            
         
         
            
               
                  Εφαρμογή των κυριότερων αλλαγών
               
               
                  Η  επιτροπή ρυθμιστικού ελέγχου εξέδωσε θετική γνώμη με επιφυλάξεις όσον αφορά την εκτίμηση επιπτώσεων. Ειδικότερα, επισημάνθηκε ότι στην εκτίμηση επιπτώσεων θα πρέπει να τονιστεί καλύτερα ο τρόπος με τον οποίο η προτιμώμενη επιλογή επιτυγχάνει καλύτερα τους στόχους. Επιπλέον, η επιτροπή ρυθμιστικού ελέγχου επισήμανε ότι η εκτίμηση των επιπτώσεων θα πρέπει να βελτιωθεί σε ό,τι αφορά τη δυνατότητα χρήσης μη ρυθμιστικών μέτρων και θα πρέπει να αποτυπώνει καλύτερα τις διαφορετικές απόψεις των ενδιαφερόμενων μερών στην κύρια ανάλυση και στα παραρτήματα. Στο παράρτημα I της εκτίμησης των επιπτώσεων επεξηγείται ο τρόπος με τον οποίο ελήφθησαν υπόψη οι επιφυλάξεις της επιτροπής ρυθμιστικού ελέγχου. Αναθεωρήθηκαν αρκετά μέρη της εκτίμησης επιπτώσεων. Πρώτον, η εκτίμηση επιπτώσεων αναθεωρήθηκε προκειμένου να διευκρινιστεί ότι μια μη κανονιστική επιλογή δεν θα μπορούσε να είναι αποτελεσματική. Δεύτερον, η εκτίμηση επιπτώσεων διευρύνθηκε προκειμένου να αντικατοπτρίζει λεπτομερώς την κλίμακα των αναμενόμενων επιπτώσεων στις επενδύσεις μετοχικού κεφαλαίου και τον αντίκτυπο της προτιμώμενης επιλογής στα φορολογικά έσοδα σε απόλυτους όρους. Η εκτίμηση επιπτώσεων βελτιώθηκε επίσης με περαιτέρω ανάλυση των λόγων για τους οποίους μια επιλογή που καλύπτει τόσο το σκέλος του μετοχικού κεφαλαίου όσο και το σκέλος του χρέους θεωρήθηκε κατάλληλη για τον επιδιωκόμενο σκοπό. Τρίτον, διάφορα τμήματα του κύριου μέρους της εκτίμησης των επιπτώσεων αναθεωρήθηκαν, ώστε να συμπεριληφθούν σχετικές παρατηρήσεις των ενδιαφερόμενων μερών, οι οποίες συγκεντρώθηκαν μέσω της διαδικασίας ανοικτής δημόσιας διαβούλευσης. 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Βλ. νομοθετικό δημοσιονομικό δελτίο.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η παρούσα πρόταση, αφού εκδοθεί ως οδηγία, θα πρέπει να μεταφερθεί στο εθνικό δίκαιο των κρατών μελών έως τις 31 Δεκεμβρίου 2023 και να τεθεί σε εφαρμογή από την 1η Ιανουαρίου 2024. Για τους σκοπούς της παρακολούθησης και της αξιολόγησης της εφαρμογής της οδηγίας, τα κράτη μέλη θα πρέπει να παρέχουν στην Επιτροπή, σε ετήσια βάση, τις σχετικές πληροφορίες ανά φορολογικό έτος, συμπεριλαμβανομένου καταλόγου στατιστικών στοιχείων. Οι σχετικές πληροφορίες καθορίζονται στο άρθρο 7 της οδηγίας. 
               
               
                  Ανά πενταετία, η οποία θα αρχίσει να υπολογίζεται από [την 1η Ιανουαρίου 2024], η Επιτροπή υποβάλλει έκθεση σχετικά με την εφαρμογή της παρούσας οδηγίας στο Ευρωπαϊκό Κοινοβούλιο και το Συμβούλιο. Τα αποτελέσματα της παρούσας πρότασης θα συμπεριληφθούν στην έκθεση προς το Ευρωπαϊκό Κοινοβούλιο και το Συμβούλιο που θα εκδοθεί έως [την 1η Ιανουαρίου 2029].
               
            
            
               •Αναλυτική επεξήγηση των επιμέρους διατάξεων της πρότασης
            
            
               Η παρούσα πρόταση εφαρμόζεται σε όλες τις φορολογούμενες εταιρείες που υπόκεινται σε φόρο εισοδήματος εταιρειών σε ένα ή περισσότερα κράτη μέλη, με εξαίρεση τις χρηματοπιστωτικές επιχειρήσεις, όπως ορίζονται στο άρθρο 3 παράγραφος 1. 
            
            
               Περιλαμβάνει δύο χωριστά μέτρα που εφαρμόζονται ανεξάρτητα το ένα από το άλλο: 1) έκπτωση φόρου επί του μετοχικού κεφαλαίου· και 2) περιορισμό στην έκπτωση τόκων. Οι χρηματοπιστωτικές επιχειρήσεις δεν εμπίπτουν στο πεδίο εφαρμογής των μέτρων. Ορισμένες χρηματοπιστωτικές επιχειρήσεις υπόκεινται σε κανονιστικές απαιτήσεις μετοχικού κεφαλαίου που αποτρέπουν την ανεπαρκή μετοχοποίηση. Επιπλέον, πολλές είναι απίθανο να επηρεαστούν από τον αντισταθμιστικό περιορισμό στην έκπτωση τόκων που εφαρμόζεται στο υπερβαίνον κόστος δανεισμού. Συνεπώς, εάν οι χρηματοπιστωτικές επιχειρήσεις συμπεριλαμβάνονταν στο πεδίο εφαρμογής, η οικονομική επιβάρυνση των μέτρων θα κατανεμόταν άνισα εις βάρος των μη χρηματοπιστωτικών επιχειρήσεων. 
            
            
               •Έκπτωση φόρου επί του μετοχικού κεφαλαίου
            
            
                Η έκπτωση φόρου επί του μετοχικού κεφαλαίου υπολογίζεται πολλαπλασιάζοντας τη βάση της έκπτωσης φόρου επί το σχετικό πλασματικό επιτόκιο. 
            
            
               Έκπτωση φόρου επί του μετοχικού κεφαλαίου = Βάση της έκπτωσης φόρου X Πλασματικό επιτόκιο (NIR)
            
            
               Η βάση της έκπτωσης φόρου ισούται με τη διαφορά μεταξύ του μετοχικού κεφαλαίου στο τέλος του φορολογικού έτους και του μετοχικού κεφαλαίου στο τέλος του προηγούμενου φορολογικού έτους, δηλαδή ισούται με την ετήσια αύξηση του μετοχικού κεφαλαίου. 
            
            
               Εάν η βάση έκπτωσης φόρου φορολογούμενης εταιρείας που έχει ήδη επωφεληθεί από έκπτωση φόρου επί του μετοχικού κεφαλαίου σύμφωνα με τους κανόνες της παρούσας οδηγίας είναι αρνητική σε δεδομένη φορολογική περίοδο (μείωση μετοχικού κεφαλαίου), ένα αναλογικό ποσό καθίσταται φορολογητέο για 10 διαδοχικές φορολογικές περιόδους και έως τη συνολική αύξηση του καθαρού μετοχικού κεφαλαίου για το οποίο έχει ληφθεί η εν λόγω έκπτωση, εκτός εάν η φορολογούμενη εταιρεία προσκομίσει αποδεικτικά στοιχεία ότι αυτό οφείλεται σε ζημίες που σημειώθηκαν κατά τη διάρκεια της φορολογικής περιόδου ή λόγω νομικής υποχρέωσης.
            
            
               Το μετοχικό κεφάλαιο ορίζεται με βάση την οδηγία 2013/34/ΕΕ (λογιστική οδηγία)
                  9
               , δηλαδή ως άθροισμα του καταβεβλημένου κεφαλαίου, της διαφοράς από έκδοση μετοχών υπέρ το άρτιο, του αποθεματικού αναπροσαρμογής και των αποθεματικών
                  10
               , και των αποτελεσμάτων εις νέον. Το καθαρό μετοχικό κεφάλαιο ορίζεται στη συνέχεια ως η διαφορά μεταξύ του μετοχικού κεφαλαίου μιας φορολογούμενης εταιρείας και του αθροίσματος της φορολογικής αξίας της συμμετοχής της στο κεφάλαιο συνδεδεμένων επιχειρήσεων και των ιδίων μετοχών της. Ο ορισμός αυτός αποσκοπεί στην πρόληψη της αλυσιδωτής χρήσης της έκπτωσης φόρου μέσω συμμετοχών.
            
            
               Το σχετικό πλασματικό επιτόκιο βασίζεται σε δύο συνιστώσες: το επιτόκιο άνευ κινδύνου και το ασφάλιστρο κινδύνου. Το επιτόκιο άνευ κινδύνου είναι το επιτόκιο άνευ κινδύνου με διάρκεια δέκα ετών, όπως ορίζεται στις εκτελεστικές πράξεις του άρθρου 77ε παράγραφος 2 της οδηγίας 2009/138/ΕΚ
                  11
               , στο οποίο ζητείται η έκπτωση φόρου, για το νόμισμα της φορολογούμενης εταιρείας. Το ασφάλιστρο κινδύνου ορίζεται σε 1 %, ώστε να συνυπολογίζεται καλύτερα το ασφάλιστρο κινδύνου που καταβάλλουν πραγματικά οι επενδυτές και να μετριάζεται καλύτερα η στρέβλωση που προκαλείται από την ευνοϊκή μεταχείριση. Το ασφάλιστρο κινδύνου ορίζεται σε 1,5 % στην περίπτωση φορολογουμένων εταιρειών που χαρακτηρίζονται ως μικρές ή μεσαίες επιχειρήσεις, ώστε να αντικατοπτρίζεται καλύτερα το υψηλότερο ασφάλιστρο κινδύνου το οποίο επωμίζονται για να λάβουν χρηματοδότηση. Τα κράτη μέλη δεν θα πρέπει να διαθέτουν διακριτική ευχέρεια όσον αφορά την εφαρμογή του εν λόγω υψηλότερου συντελεστή για τις ΜΜΕ ή για τον συντελεστή που θα εφαρμόζεται ως συμπληρωματικός για τις ΜΜΕ, προκειμένου να αποφεύγονται ζητήματα επιλεκτικότητας όσον αφορά τους κανόνες της ΕΕ για τις κρατικές ενισχύσεις και να διασφαλίζονται ισότιμοι όροι ανταγωνισμού για τις ΜΜΕ στην ΕΕ ανεξάρτητα από τον τόπο εγκατάστασής τους.
            
            
               NIR = επιτόκιο άνευ κινδύνου + ασφάλιστρο κινδύνου
            
            
               Ασφάλιστρο κινδύνου = 1 % (ή 1,5 % για τις ΜΜΕ)
            
         
         
            
               Ως εκ τούτου, το πλασματικό επιτόκιο ισούται με το ειδικό ανά νόμισμα επιτόκιο άνευ κινδύνου συν 1 % ή 1,5 % (NIR = επιτόκιο άνευ κινδύνου + 1 % ή, για τις ΜΜΕ, NIR = επιτόκιο άνευ κινδύνου + 1,5 %). Η προσέγγιση αυτή διασφαλίζει ότι το μέτρο έχει αντίκτυπο, ενώ παραμένει απλό στην εφαρμογή και δεν βλάπτει τους προϋπολογισμούς των κρατών μελών. Διασφαλίζει επίσης ότι λαμβάνονται υπόψη οι ειδικές περιστάσεις των διαφόρων επιχειρήσεων. Μια συγκεκριμένη συναλλαγματική ισοτιμία εξασφαλίζει καλύτερα την ισορροπία της φορολογικής μεταχείρισης μεταξύ μετοχικού κεφαλαίου και χρέους, δεδομένου ότι λαμβάνει υπόψη τον συναλλαγματικό κίνδυνο χωριστά για κάθε νόμισμα και αντικατοπτρίζει τη συγκεκριμένη κατάσταση κάθε φορολογούμενης εταιρείας. 
            
            
               Η έκπτωση φόρου χορηγείται για δέκα έτη ώστε να προσεγγίζει τη ληκτότητα του μεγαλύτερου μέρους του χρέους, διατηρώντας παράλληλα υπό έλεγχο το συνολικό δημοσιονομικό κόστος της έκπτωσης φόρου επί του μετοχικού κεφαλαίου. Αυτό σημαίνει ότι εάν η αύξηση του μετοχικού κεφαλαίου φορολογούμενης εταιρείας πληροί τις προϋποθέσεις για έκπτωση φόρου επί του μετοχικού κεφαλαίου βάσει της παρούσας πρότασης, η σχετική έκπτωση, υπολογιζόμενη ως ανωτέρω, εκπίπτει για το έτος κατά το οποίο προέκυψε (ΤΥ) και για τα επόμενα εννέα διαδοχικά έτη (ΤΥ+9). Εάν, κατά το επόμενο έτος (TY+1), μια νέα αύξηση του μετοχικού κεφαλαίου φορολογούμενης εταιρείας πληροί επίσης τις προϋποθέσεις για έκπτωση φόρου επί του μετοχικού κεφαλαίου βάσει της παρούσας πρότασης, η νέα έκπτωση φόρου επί του μετοχικού κεφαλαίου θα εκπίπτει επίσης για το φορολογικό έτος κατά το οποίο προέκυψε και για τα επόμενα εννέα έτη (μέχρι το TY+10).
            
            
               Για παράδειγμα, εάν μια εταιρεία με μετοχικό κεφάλαιο 100, αποφασίσει να αυξήσει το έτος t το μετοχικό της κεφάλαιο κατά 20, θα αφαιρείται από τη φορολογητέα βάση της κάθε έτος και για δέκα έτη (έως t+9) έκπτωση φόρου που υπολογίζεται ως το 20πλάσιο του πλασματικού επιτοκίου, δηλαδή 20 φορές το επιτόκιο άνευ κινδύνου για το σχετικό νόμισμα συν 20 (20 φορές το ασφάλιστρο κινδύνου που ορίζεται ως 1).
            
            
               Έτος
                     
                     
                     
                     t
                     t - 1
            
            
               Μετοχικό κεφάλαιο της εταιρείας Α
                     
                     120
                     100
            
            
               Βάση έκπτωσης φόρου = 120-100 = 20
            
            
               Έκπτωση φόρου = Βάση έκπτωσης φόρου X NIR = 20 X NIR
            
            
               Η έκπτωση φόρου θα είναι διαθέσιμη για 10 διαδοχικά έτη: T, t+1, t+2, ...t+9
            
            
               Εάν η εταιρεία είναι μικρή ή μεσαία επιχείρηση, η έκπτωση φόρου θα υπολογίζεται με τον ίδιο τρόπο. Απλώς θα διαφέρει το NIR, δεδομένου ότι το ασφάλιστρο κινδύνου είναι υψηλότερο (1,5 % αντί 1 %). 
            
            
               Για την πρόληψη των καταχρηστικών φορολογικών πρακτικών, η έκπτωση φόρου περιορίζεται στο 30 % κατ’ ανώτατο όριο των κερδών προ τόκων, φόρων, απομείωσης και αποσβέσεων (EBITDA) της φορολογούμενης εταιρείας για κάθε φορολογικό έτος. Η φορολογούμενη εταιρεία θα είναι σε θέση να μεταφέρει, χωρίς χρονικό περιορισμό, το μέρος της έκπτωσης φόρου επί του μετοχικού κεφαλαίου που δεν μπορεί να εκπέσει σε ένα φορολογικό έτος λόγω ανεπαρκών φορολογητέων κερδών. Επιπλέον, η φορολογούμενη εταιρεία θα μπορεί να μεταφέρει, για περίοδο πέντε ετών κατ’ ανώτατο όριο, αχρησιμοποίητη δυνατότητα έκπτωσης φόρου, εφόσον η έκπτωση φόρου επί του μετοχικού κεφαλαίου δεν φθάνει το προαναφερθέν ανώτατο ποσό. 
            
            
               Με αυστηρά μέτρα κατά των καταχρηστικών πρακτικών θα διασφαλιστεί ότι οι κανόνες σχετικά με τη δυνατότητα έκπτωσης φόρου επί του μετοχικού κεφαλαίου δεν χρησιμοποιούνται για μη προβλεπόμενους σκοπούς. Οι εν λόγω κανόνες κατά των καταχρηστικών πρακτικών αντλούν έμπνευση από τις κατευθυντήριες γραμμές σχετικά με τα καθεστώτα έκπτωσης πλασματικών τόκων που εγκρίθηκαν από την ομάδα «Κώδικας δεοντολογίας» το 2019 και αφορούν γνωστά υφιστάμενα συστήματα, όπως η αλυσιδωτή χρήση της έκπτωσης φόρου εντός ενός ομίλου. 
            
            
               Ένα πρώτο μέτρο θα απέκλειε από τη βάση της έκπτωσης φόρου τις αυξήσεις μετοχικού κεφαλαίου που προέρχονται από i) ενδοομιλικά δάνεια, ii) ενδοομιλικές μεταβιβάσεις συμμετοχών ή υφιστάμενων επιχειρηματικών δραστηριοτήτων και iii) εισφορές σε χρήμα υπό ορισμένες προϋποθέσεις. Ως εκ τούτου, για παράδειγμα, όσον αφορά τα ενδοομιλικά δάνεια, το μέτρο θα πρέπει να αποτρέπει τη χρήση εισφοράς κεφαλαίου που χορηγείται στην εταιρεία Α, η οποία είναι εγκατεστημένη στο κράτος μέλος Α, για τη χορήγηση δανείου σε συνδεδεμένη εταιρεία Β η οποία είναι εγκατεστημένη στο κράτος μέλος Β. Τούτο διότι, στην περίπτωση αυτή, η εταιρεία Β θα χρησιμοποιούσε επίσης τα χρήματα αυτά για να εισφέρει κεφάλαια σε άλλη συνδεδεμένη εταιρεία Γ, η οποία είναι εγκατεστημένη στο κράτος μέλος Γ. Αυτό θα είχε ως αποτέλεσμα τον πολλαπλασιασμό της έκπτωσης φόρου επί του μετοχικού κεφαλαίου με μία μόνο πραγματική αύξηση μετοχικού κεφαλαίου σε επίπεδο ομίλου.
            
            
               Ένα άλλο μέτρο καθορίζει ειδικούς όρους για τη συνεκτίμηση αυξήσεων μετοχικού κεφαλαίου που προέρχονται από εισφορές σε είδος ή επενδύσεις σε περιουσιακά στοιχεία. Αποσκοπεί στην πρόληψη της υπερτίμησης περιουσιακών στοιχείων ή της αγοράς ειδών πολυτελείας για τον σκοπό της αύξησης της βάσης της έκπτωσης φόρου. Έτσι, για παράδειγμα, η αξία ενός περιουσιακού στοιχείου και οι σχετικές δαπάνες δεν θα πρέπει να υπερβαίνουν τις εύλογες επαγγελματικές ανάγκες και οποιοδήποτε μέρος της αξίας του περιουσιακού στοιχείου που εισφέρεται ή καταγράφεται στα λογιστικά βιβλία της φορολογούμενης εταιρείας στην αγοραία αξία του θα πρέπει να αφαιρείται από τη βάση της έκπτωσης φόρου.
            
            
               Ένα τρίτο μέτρο στοχεύει στην εκ νέου κατηγοριοποίηση του παλαιού κεφαλαίου ως νέου κεφαλαίου, το οποίο θα μπορούσε να χαρακτηριστεί ως αύξηση μετοχικού κεφαλαίου για τους σκοπούς της έκπτωσης φόρου. Η εν λόγω εκ νέου κατηγοριοποίηση θα μπορούσε να επιτευχθεί μέσω εκκαθάρισης και δημιουργίας νεοφυών επιχειρήσεων. Για παράδειγμα, εάν μια υφιστάμενη εταιρεία, με αδιανέμητα κέρδη, εκκαθαριστεί, θα υπάρξει αύξηση του μετοχικού κεφαλαίου της μητρικής εταιρείας λόγω της ενσωμάτωσης των αδιανέμητων κερδών. Εάν στη συνέχεια δημιουργηθεί νέα θυγατρική και δεν κατέχεται πλέον από τη μητρική εταιρία, η προηγουμένως αυξημένη βάση της έκπτωσης φόρου της μητρικής εταιρίας δεν θα μειωνόταν κατά την αξία της συμμετοχής στη θυγατρική.
            
            
               •Περιορισμός στην έκπτωση τόκων
            
            
               Από πλευράς χρέους, η έκπτωση φόρου για πλασματικούς τόκους επί του μετοχικού κεφαλαίου συνοδεύεται από περιορισμό της δυνατότητας έκπτωσης φόρου για πληρωμές τόκων που συνδέονται με το χρέος. Ειδικότερα, ένας αναλογικός περιορισμός θα περιορίσει τη δυνατότητα έκπτωσης των τόκων στο 85 % του υπερβαίνοντος κόστους δανεισμού (ήτοι καταβληθέντες τόκοι μείον εισπραχθέντες τόκοι). Μια τέτοια προσέγγιση καθιστά δυνατή την αντιμετώπιση της στρέβλωσης που προκαλείται από την ευνοϊκή μεταχείριση του χρέους έναντι του μετοχικού κεφαλαίου ταυτόχρονα τόσο από την πλευρά του μετοχικού κεφαλαίου όσο και από την πλευρά του χρέους. Η προσέγγιση αυτή είναι η πλέον αποτελεσματική και διαφυλάσσει τη βιωσιμότητα των δημόσιων οικονομικών των κρατών μελών. 
            
            
               Δεδομένου ότι οι κανόνες περιορισμού των τόκων εφαρμόζονται ήδη στην ΕΕ δυνάμει του άρθρου 4 της ATAD, η φορολογούμενη εταιρεία θα εφαρμόζει τον κανόνα του άρθρου 6 της παρούσας πρότασης ως πρώτο βήμα και, στη συνέχεια, θα υπολογίζει τον εφαρμοστέο περιορισμό σύμφωνα με το άρθρο 4 της ATAD. Εάν το αποτέλεσμα της εφαρμογής του κανόνα της ATAD είναι χαμηλότερο εκπιπτόμενο ποσό, η φορολογούμενη εταιρεία θα δικαιούται να μεταφέρει τη διαφορά σε μεταγενέστερο ή προηγούμενο χρόνο σύμφωνα με το άρθρο 4 της ATAD. 
            
            
               Για παράδειγμα, εάν η εταιρεία Α έχει υπερβαίνον κόστος δανεισμού 100, θα πρέπει:
            
            
               1.Πρώτον, να εφαρμόσει το άρθρο 6 της παρούσας πρότασης οδηγίας, το οποίο περιορίζει τη δυνατότητα έκπτωσης στο 85 % των 100 = 85, με αποτέλεσμα μη εκπιπτόμενο ποσό 15. 
            
            
               2.Δεύτερον, να υπολογίσει το ποσό που θα ήταν εκπιπτόμενο σύμφωνα με το άρθρο 4 της ATAD. Εάν το εκπιπτόμενο ποσό είναι χαμηλότερο, π.χ. 80 (και, στη συνέχεια, το μη εκπιπτόμενο υψηλότερο, δηλ. 20), η διαφορά στην έκπτωση, δηλαδή το πρόσθετο μη εκπιπτόμενο ποσό (δηλ. 85-80 = 5) θα μεταφερόταν σε μεταγενέστερο ή προγενέστερο χρόνο σύμφωνα με τους όρους του άρθρου 4 της ATAD, όπως έχει μεταφερθεί στο εθνικό δίκαιο.
            
         
         
            
               Το αποτέλεσμα για την εταιρεία Α είναι ότι 15 (100-85) του κόστους δανεισμού τόκων δεν εκπίπτουν και άλλα 5 (85-80) του κόστους δανεισμού τόκων μεταφέρονται σε μεταγενέστερο ή προγενέστερο χρόνο.
            
            
               •Παρακολούθηση και υποβολή εκθέσεων
            
            
               Τα κράτη μέλη θα παρέχουν συγκεκριμένα στοιχεία στην Επιτροπή σε ετήσια βάση, ώστε να είναι δυνατή η παρακολούθηση της εφαρμογής και των αποτελεσμάτων των νέων κανόνων. Η Επιτροπή θα βασίζεται στα στοιχεία αυτά, μεταξύ άλλων, για να αξιολογήσει την εφαρμογή της οδηγίας και να υποβάλει σχετική έκθεση.
            
            
               •Εξουσιοδότηση
            
            
               Η Επιτροπή θα έχει την εξουσία να τροποποιεί τον συντελεστή του ασφαλίστρου κινδύνου με την έκδοση κατ’ εξουσιοδότηση πράξεων. Η Επιτροπή μπορεί να ασκήσει την εν λόγω εξουσία μόνο υπό συγκεκριμένες περιστάσεις, δηλαδή όταν οι τάσεις πληθωρισμού και/ή οικονομικής ανάπτυξης απαιτούν αύξηση ή μείωση του ασφαλίστρου κινδύνου και υπό την προϋπόθεση ότι τα σχετικά δεδομένα, οι εκθέσεις και οι στατιστικές, συμπεριλαμβανομένων εκείνων που παρέχουν τα κράτη μέλη, καταλήγουν στο συμπέρασμα ότι ο μέσος όρος ΕΕ των όρων χρηματοδότησης του χρέους των εταιρειών που εμπίπτουν στο πεδίο εφαρμογής της οδηγίας έχει διπλασιαστεί ή μειωθεί κατά το ήμισυ από τον τελευταίο προσδιορισμό του ασφαλίστρου κινδύνου. Σε τέτοιες περιπτώσεις είναι πράγματι απαραίτητο να είναι δυνατή η μεταβολή των εφαρμοστέων συντελεστών ώστε να αντικατοπτρίζονται οι πραγματικές συνθήκες της αγοράς ταχέως και ομαλά, χωρίς προσφυγή σε πλήρη νομοθετική διαδικασία. Ωστόσο, η εξουσία της Επιτροπής είναι δεόντως περιορισμένη και ανακλητή. 
            
            
               •Μεταφορά στο εσωτερικό δίκαιο 
            
            
               Τα κράτη μέλη που διαθέτουν κανόνες που προβλέπουν έκπτωση φόρου επί των αυξήσεων μετοχικού κεφαλαίου μπορούν να αναβάλουν την εφαρμογή των διατάξεων της παρούσας οδηγίας για τη διάρκεια των δικαιωμάτων που έχουν ήδη θεσπιστεί βάσει των εθνικών κανόνων (προστασία κεκτημένων δικαιωμάτων). Οι φορολογούμενες εταιρείες, οι οποίες την [1η Ιανουαρίου 2024] επωφελούνται από έκπτωση φόρου επί του μετοχικού κεφαλαίου δυνάμει του εθνικού δικαίου (στο Βέλγιο, στην Κύπρο, στην Ιταλία, στη Μάλτα, στην Πολωνία και στην Πορτογαλία), θα μπορούν να συνεχίσουν να επωφελούνται από την εν λόγω έκπτωση φόρου δυνάμει του εθνικού δικαίου για περίοδο έως 10 ετών και σε καμία περίπτωση για περίοδο μεγαλύτερη από τη διάρκεια του ωφελήματος βάσει του εθνικού δικαίου. Αντίθετα, οι κανόνες της παρούσας οδηγίας θα εφαρμόζονται από την ημερομηνία εφαρμογής τους σε όλες τις άλλες φορολογούμενες εταιρείες σε όλα τα κράτη μέλη.
            
            
               2022/0154 (CNS)
            
            
               Πρόταση
            
            
               ΟΔΗΓΙΑ ΤΟΥ ΣΥΜΒΟΥΛΙΟΥ
            
            
               σχετικά με τη θέσπιση κανόνων για έκπτωση φόρου για τη μείωση της στρέβλωσης που προκαλείται από την ευνοϊκή μεταχείριση του χρέους έναντι του μετοχικού κεφαλαίου και για τον περιορισμό της δυνατότητας έκπτωσης τόκων για σκοπούς φόρου εισοδήματος εταιρειών
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 115,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  12
               , 
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  13
               , 
            
            
               Αποφασίζοντας σύμφωνα με ειδική νομοθετική διαδικασία,
            
            
               Εκτιμώντας τα ακόλουθα:
            
            
               1.Η προώθηση ενός δίκαιου και βιώσιμου επιχειρηματικού περιβάλλοντος, μεταξύ άλλων, μέσω στοχευμένων φορολογικών μέτρων που παρέχουν κίνητρα για επενδύσεις και ανάπτυξη, αποτελεί υψηλή πολιτική προτεραιότητα της Ένωσης. Για τη στήριξη της βιώσιμης και μακροπρόθεσμης χρηματοδότησης των επιχειρήσεων, το φορολογικό σύστημα θα πρέπει να ελαχιστοποιεί τις ακούσιες στρεβλώσεις των επιχειρηματικών αποφάσεων, για παράδειγμα προς την κατεύθυνση της χρηματοδότησης μέσω χρέους και όχι μέσω μετοχικού κεφαλαίου. Παρότι το σχέδιο δράσης της Επιτροπής για την Ένωση Κεφαλαιαγορών του 2020
                  14
                περιλαμβάνει σημαντικές δράσεις για τη στήριξη της εν λόγω χρηματοδότησης, για παράδειγμα τη δράση 4 – Ενθάρρυνση πιο μακροπρόθεσμης χρηματοδότησης και χρηματοδότησης μετοχικού κεφαλαίου από θεσμικούς επενδυτές, θα πρέπει να ληφθούν στοχευμένα φορολογικά μέτρα για την ενίσχυση των εν λόγω δράσεων. Τα μέτρα αυτά θα πρέπει να λαμβάνουν υπόψη ζητήματα δημοσιονομικής βιωσιμότητας.
            
         
         
            
               2.Τα φορολογικά συστήματα των κρατών μελών επιτρέπουν στις φορολογούμενες εταιρείες να αφαιρούν καταβληθέντες τόκους για χρηματοδότηση μέσω χρέους και, ως εκ τούτου, να μειώνουν τον φόρο εισοδήματος εταιρειών, ενώ οι δαπάνες που σχετίζονται με τη χρηματοδότηση μέσω μετοχικού κεφαλαίου δεν εκπίπτουν από τον φόρο στα περισσότερα κράτη μέλη. Η ασύμμετρη φορολογική μεταχείριση της χρηματοδότησης μέσω χρέους και μέσω μετοχικού κεφαλαίου σε ολόκληρη την Ένωση οδηγεί σε μεροληψία υπέρ του χρέους στις επενδυτικές αποφάσεις. Επιπλέον, όταν τα κράτη μέλη προβλέπουν στην εθνική τους νομοθεσία έκπτωση φόρου για τη χρηματοδότηση μέσω μετοχικού κεφαλαίου, τα εν λόγω εθνικά μέτρα διαφέρουν σημαντικά όσον αφορά τον σχεδιασμό πολιτικής. 
            
            
               3.Προκειμένου να εξαλειφθούν πιθανές στρεβλώσεις που σχετίζονται με τη φορολογία μεταξύ των κρατών μελών, είναι αναγκαίο να θεσπιστεί ένα κοινό πλαίσιο κανόνων για τη συντονισμένη αντιμετώπιση της στρέβλωσης που προκαλείται από την ευνοϊκή από φορολογική άποψη μεταχείριση του χρέους έναντι του μετοχικού κεφαλαίου σε ολόκληρη την Ένωση. Οι κανόνες αυτοί θα πρέπει να διασφαλίζουν ότι η χρηματοδότηση μέσω μετοχικού κεφαλαίου και η χρηματοδότηση μέσω χρέους αντιμετωπίζονται με παρόμοιο τρόπο για φορολογικούς σκοπούς σε ολόκληρη την ενιαία αγορά. Ταυτόχρονα, ένα κοινό ενωσιακό νομοθετικό πλαίσιο θα πρέπει να είναι βιώσιμο και βραχυπρόθεσμα για τους προϋπολογισμούς των κρατών μελών. Ως εκ τούτου, το εν λόγω πλαίσιο θα πρέπει να περιλαμβάνει κανόνες αφενός για την έκπτωση από τον φόρο του κόστους χρηματοδότησης μέσω μετοχικού κεφαλαίου και, αφετέρου, για τον περιορισμό της έκπτωσης από τον φόρο του κόστους χρηματοδότησης μέσω χρέους.
            
            
               4.Για να εξασφαλιστεί ένα απλό και ολοκληρωμένο νομοθετικό πλαίσιο, το κοινό πλαίσιο κανόνων θα πρέπει να εφαρμόζεται σε όλες τις επιχειρήσεις στην Ένωση οι οποίες υπόκεινται σε φόρο εισοδήματος εταιρειών σε ένα κράτος μέλος. Οι χρηματοπιστωτικές επιχειρήσεις έχουν ιδιαίτερα χαρακτηριστικά και απαιτούν ειδική μεταχείριση. Εάν εφαρμόζονταν σε αυτές οι κανόνες για την αντιμετώπιση της στρέβλωσης που προκαλείται από την ευνοϊκή από φορολογική άποψη μεταχείριση του χρέους έναντι του μετοχικού κεφαλαίου, η οικονομική επιβάρυνση των μέτρων θα κατανεμόταν άνισα εις βάρος των μη χρηματοπιστωτικών επιχειρήσεων. Συνεπώς, οι χρηματοπιστωτικές επιχειρήσεις θα πρέπει να εξαιρεθούν από το πεδίο εφαρμογής της παρούσας οδηγίας.
            
            
               5.Για να εξουδετερωθεί η δυσμενής μεταχείριση της χρηματοδότησης μέσω μετοχικού κεφαλαίου, θα πρέπει να προβλεφθεί έκπτωση φόρου ώστε οι αυξήσεις του μετοχικού κεφαλαίου μιας φορολογούμενης εταιρείας από τη μια φορολογική περίοδο στην άλλη να εκπίπτουν από τη φορολογητέα βάση της, υπό ορισμένες προϋποθέσεις. Η έκπτωση φόρου θα πρέπει να υπολογίζεται πολλαπλασιάζοντας την αύξηση του μετοχικού κεφαλαίου με ένα πλασματικό επιτόκιο που βασίζεται σε επιτόκιο άνευ κινδύνου, όπως προβλέπεται στις εκτελεστικές πράξεις που εκδίδονται σύμφωνα με το άρθρο 77ε παράγραφος 2 της οδηγίας 2009/138/ΕΚ. Τα εν λόγω επιτόκια άνευ κινδύνου αποτελούν ήδη μέρος της νομοθεσίας της ΕΕ και έχουν εφαρμοστεί στην πράξη και αποτελεσματικά ως τέτοια. Οποιοδήποτε τμήμα της έκπτωσης φόρου που δεν μπορεί να εφαρμοστεί σε μια φορολογική περίοδο λόγω ανεπαρκών φορολογητέων κερδών μπορεί να μεταφερθεί σε μεταγενέστερο χρόνο. Λαμβανομένων υπόψη των ειδικών προκλήσεων που αντιμετωπίζουν οι μικρές και μεσαίες επιχειρήσεις (ΜΜΕ) όσον αφορά την πρόσβαση στις κεφαλαιαγορές, θα πρέπει να προβλεφθεί αυξημένη έκπτωση φόρου επί του μετοχικού κεφαλαίου για τις φορολογούμενες εταιρείες που είναι ΜΜΕ. Προκειμένου μια έκπτωση φόρου επί του μετοχικού κεφαλαίου να είναι βιώσιμη για τα δημόσια οικονομικά βραχυπρόθεσμα, θα πρέπει να είναι χρονικά περιορισμένη. Για να προστατευθεί το σύστημα από καταχρήσεις, είναι αναγκαίο να εξαιρεθεί, από τον υπολογισμό των μεταβολών του μετοχικού κεφαλαίου, η φορολογική αξία των ιδίων μετοχών μιας φορολογούμενης εταιρείας, καθώς και εκείνη της συμμετοχής της σε συνδεδεμένες επιχειρήσεις. Στο ίδιο πνεύμα, είναι αναγκαίο να προβλεφθεί η φορολόγηση της μείωσης του μετοχικού κεφαλαίου μιας φορολογούμενης εταιρείας από τη μια φορολογική περίοδο στην επόμενη, προκειμένου να αποφευχθεί το ενδεχόμενο καταχρηστικής αύξησης του μετοχικού κεφαλαίου. Ένας τέτοιος κανόνας θα ενθάρρυνε επίσης τη διατήρηση ενός επιπέδου μετοχικού κεφαλαίου. Θα εφαρμοζόταν κατά τρόπο ώστε, σε περίπτωση μείωσης του μετοχικού κεφαλαίου φορολογούμενης εταιρείας που έχει επωφεληθεί από έκπτωση φόρου επί αύξησης μετοχικού κεφαλαίου, ποσό που υπολογίζεται με τον ίδιο τρόπο όπως η έκπτωση φόρου να καθίσταται φορολογητέο για 10 φορολογικές περιόδους· εκτός εάν η φορολογούμενη εταιρεία προσκομίσει στοιχεία που να αποδεικνύουν ότι η μείωση αυτή οφείλεται αποκλειστικά σε ζημίες που σημειώθηκαν κατά τη διάρκεια της φορολογικής περιόδου ή σε νομική υποχρέωση.
            
            
               6.Προκειμένου να αποφευχθεί η κατάχρηση της έκπτωσης φόρου επί του μετοχικού κεφαλαίου, είναι αναγκαίο να θεσπιστούν ειδικοί κανόνες για την καταπολέμηση της φοροαποφυγής. Οι κανόνες αυτοί θα πρέπει να στοχεύουν, ειδικότερα, στα συστήματα που εφαρμόζονται για την παράκαμψη των όρων υπό τους οποίους μια αύξηση μετοχικού κεφαλαίου πληροί τις προϋποθέσεις για τη χορήγηση έκπτωσης φόρου δυνάμει της παρούσας οδηγίας, για παράδειγμα, μέσω της ενδοομιλικής μεταβίβασης συμμετοχών σε συνδεδεμένες επιχειρήσεις. Οι κανόνες αυτοί θα πρέπει επίσης να στοχεύουν σε συστήματα που εφαρμόζονται για να ζητείται έκπτωση φόρου σε περίπτωση που δεν υπάρχει αύξηση μετοχικού κεφαλαίου σε επίπεδο ομίλου. Για παράδειγμα, για τους σκοπούς αυτούς θα μπορούσε να χρησιμοποιηθεί ενδοομιλική χρηματοδότηση μέσω χρέους ή συνεισφορές σε μετρητά. Ειδικοί κανόνες για την καταπολέμηση της φοροαποφυγής θα πρέπει επίσης να αποτρέπουν την εφαρμογή συστημάτων μέσω των οποίων μπορεί να υποστηρίζεται ότι η αύξηση του μετοχικού κεφαλαίου, και η αντίστοιχη έκπτωση φόρου, είναι υψηλότερη απ’ ό,τι στην πραγματικότητα, για παράδειγμα, μέσω αύξησης των εισπρακτέων απαιτήσεων που χρηματοδοτούνται μέσω δανείων ή υπερτίμησης των περιουσιακών στοιχείων. Επιπλέον, ο γενικός κανόνας για την καταπολέμηση των καταχρηστικών φορολογικών πρακτικών που προβλέπεται στο άρθρο 6 της οδηγίας (ΕΕ) 2016/1164 του Συμβουλίου
                  15
                εφαρμόζεται κατά των καταχρηστικών πράξεων που δεν καλύπτονται από το ειδικό πλαίσιο της παρούσας οδηγίας για την καταπολέμηση της φοροαποφυγής.
            
            
               7.Για την αποτελεσματική αντιμετώπιση της στρέβλωσης που προκαλείται από την ευνοϊκή από φορολογική άποψη μεταχείριση του χρέους έναντι του μετοχικού κεφαλαίου κατά τρόπο βιώσιμο για τα δημόσια οικονομικά της Ένωσης, η έκπτωση φόρου για χρηματοδότηση μέσω μετοχικού κεφαλαίου θα πρέπει να συνοδεύεται από περιορισμό της έκπτωσης για το κόστος χρηματοδότησης μέσω χρέους. Ως εκ τούτου, ένας κανόνας περιορισμού των τόκων θα πρέπει να περιορίζει την έκπτωση του υπερβαίνοντος κόστους δανεισμού και να εφαρμόζεται ανεξάρτητα από την έκπτωση φόρου. Δεδομένων των διαφορετικών στόχων μεταξύ του κανόνα αυτού και του υφιστάμενου κανόνα για την καταπολέμηση της φοροαποφυγής, ο οποίος αφορά τον περιορισμό των τόκων και προβλέπεται στο άρθρο 4 της οδηγίας (ΕΕ) 2016/1164, θα πρέπει να διατηρηθούν αμφότεροι οι κανόνες. Οι φορολογούμενες εταιρείες θα πρέπει να υπολογίζουν την έκπτωση του υπερβαίνοντος κόστους δανεισμού πρώτα βάσει της παρούσας οδηγίας και στη συνέχεια βάσει της ATAD. Σε περίπτωση που η τελευταία έχει ως αποτέλεσμα χαμηλότερο ποσό εκπιπτόμενου υπερβαίνοντος κόστους δανεισμού, η φορολογούμενη εταιρεία θα πρέπει να αφαιρεί το εν λόγω χαμηλότερο ποσό και να μεταφέρει σε μεταγενέστερο ή προγενέστερο χρόνο οποιαδήποτε διαφορά μεταξύ των δύο ποσών σύμφωνα με το άρθρο 4 της ATAD. 
            
            
               8.Δεδομένου ότι η εφαρμογή και η επιβολή των κανόνων της Ένωσης σε κάθε κράτος μέλος είναι ζωτικής σημασίας για τη διαφύλαξη των φορολογικών βάσεων των κρατών μελών και, όπου απαιτείται, για την ορθή επανεξέταση των κανόνων της Ένωσης, η εν λόγω εφαρμογή και επιβολή θα πρέπει να παρακολουθείται από την Επιτροπή. Συνεπώς, τα κράτη μέλη θα πρέπει να κοινοποιούν τακτικά στην Επιτροπή συγκεκριμένες πληροφορίες σχετικά με την εφαρμογή και την επιβολή στην επικράτειά τους των εθνικών μέτρων μεταφοράς της παρούσας οδηγίας στο εθνικό δίκαιο. 
            
            
               9.Για την αξιολόγηση της αποτελεσματικότητας της παρούσας οδηγίας, η Επιτροπή θα πρέπει να εκπονήσει και να δημοσιεύσει έκθεση αξιολόγησης με βάση τις πληροφορίες που παρέχονται από τα κράτη μέλη καθώς και άλλα διαθέσιμα στοιχεία. 
            
            
               10.Προκειμένου να καταστεί δυνατή η ομαλή και ταχεία τροποποίηση ορισμένων μη ουσιωδών στοιχείων της παρούσας οδηγίας, λαμβανομένων υπόψη των συνεχών εξελίξεων, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης, ώστε αυτή να μπορεί να τροποποιεί την παρούσα οδηγία προκειμένου να μεταβάλλει το επίπεδο του συντελεστή ασφαλίστρου κινδύνου ως στοιχείου για τον υπολογισμό της έκπτωσης φόρου επί του μετοχικού κεφαλαίου. Είναι ιδιαίτερα σημαντικό η Επιτροπή να διεξάγει, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, και οι διαβουλεύσεις αυτές να πραγματοποιούνται σύμφωνα με τις αρχές που ορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου
                  16
               . Πιο συγκεκριμένα, προκειμένου να διασφαλιστεί η ίση συμμετοχή στην προετοιμασία των κατ’ εξουσιοδότηση πράξεων, το Συμβούλιο θα πρέπει να λαμβάνει όλα τα έγγραφα κατά τον ίδιο χρόνο με τους εμπειρογνώμονες των κρατών μελών, και στους εμπειρογνώμονές του θα πρέπει να παρέχεται συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία κατ’ εξουσιοδότηση πράξεων.
            
            
               11.Δεδομένου ότι ο στόχος της παρούσας οδηγίας δεν μπορεί να επιτευχθεί ικανοποιητικά από τα κράτη μέλη, μπορεί όμως, λόγω της ανάγκης παροχής ισορροπημένων κινήτρων για την εγκατάσταση επιχειρήσεων και την επιχειρηματικότητα, να επιτευχθεί καλύτερα σε επίπεδο Ένωσης, η Ένωση δύναται να λάβει μέτρα, σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο ίδιο άρθρο, η παρούσα οδηγία δεν θα πρέπει να υπερβαίνει τα αναγκαία όρια για την επίτευξη του εν λόγω στόχου,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               ΚΕΦΑΛΑΙΟ I                                                                                                                                ΓΕΝΙΚΕΣ ΔΙΑΤΑΞΕΙΣ
            
            
               Άρθρο 1  
               Αντικείμενο
            
            
               Η παρούσα οδηγία θεσπίζει κανόνες, για σκοπούς φόρου εισοδήματος εταιρειών, για έκπτωση φόρου επί αυξήσεων μετοχικού κεφαλαίου και για τον περιορισμό της δυνατότητας έκπτωσης φόρου για το υπερβαίνον κόστος δανεισμού. 
            
            
               Άρθρο 2  
               Πεδίο εφαρμογής
            
            
               Η παρούσα οδηγία εφαρμόζεται στις φορολογούμενες εταιρείες που υπόκεινται σε φόρο εισοδήματος εταιρειών σε ένα ή περισσότερα κράτη μέλη, περιλαμβανομένων των μόνιμων εγκαταστάσεων σε ένα ή περισσότερα κράτη μέλη οντοτήτων που εδρεύουν για φορολογικούς σκοπούς σε τρίτη χώρα. 
            
            
               Ωστόσο, η παρούσα οδηγία δεν εφαρμόζεται στις ακόλουθες χρηματοπιστωτικές επιχειρήσεις: 
            
            
               α) «πιστωτικό ίδρυμα», όπως ορίζεται στο άρθρο 4 παράγραφος 1 σημείο 1) του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου
                  17
               · 
            
            
               β)«επιχείρηση επενδύσεων», όπως ορίζεται στο άρθρο 4 παράγραφος 1 σημείο 1) της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου
                  18
               · 
            
            
               γ)«διαχειριστής οργανισμών εναλλακτικών επενδύσεων», όπως ορίζεται στο άρθρο 4 παράγραφος 1 στοιχείο β) της οδηγίας 2011/61/ΕΕ του Ευρωπαϊκού Κοινοβουλίου και του Συμβουλίου
                  19
               , συμπεριλαμβανομένου του διαχειριστή ευρωπαϊκών εταιρειών επιχειρηματικού κεφαλαίου βάσει του κανονισμού (ΕΕ) αριθ. 345/2013 του Ευρωπαϊκού Κοινοβουλίου και του Συμβουλίου
                  20
               , του διαχειριστή ευρωπαϊκών ταμείων κοινωνικής επιχειρηματικότητας βάσει του κανονισμού (ΕΕ) αριθ. 346/2013 του Ευρωπαϊκού Κοινοβουλίου και του Συμβουλίου
                  21
                και του διαχειριστή ευρωπαϊκών μακροπρόθεσμων επενδυτικών κεφαλαίων βάσει του κανονισμού (ΕΕ) 2015/760 του Ευρωπαϊκού Κοινοβουλίου και του Συμβουλίου
                  22
               ·
            
         
         
            
               δ)«εταιρεία διαχείρισης οργανισμού συλλογικών επενδύσεων σε κινητές αξίες», όπως ορίζεται στο άρθρο 2 παράγραφος 1 στοιχείο β) της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου
                  23
               · 
            
            
               ε)«ασφαλιστική επιχείρηση», όπως ορίζεται στο άρθρο 13 σημείο 1) της οδηγίας 2009/138/ΕΚ του Ευρωπαϊκού Κοινοβουλίου και του Συμβουλίου
                  24
               · 
            
            
               στ)«αντασφαλιστική επιχείρηση», όπως ορίζεται στο άρθρο 13 σημείο 4) της οδηγίας 2009/138/ΕΚ· 
            
            
               ζ)«ίδρυμα επαγγελματικών συνταξιοδοτικών παροχών», όπως ορίζεται στο άρθρο 6 σημείο 1) της οδηγίας (ΕΕ) 2016/2341 του Ευρωπαϊκού Κοινοβουλίου και του Συμβουλίου
                  25
               · 
            
            
               η)συνταξιοδοτικά ιδρύματα που διαχειρίζονται συνταξιοδοτικά προγράμματα τα οποία καλύπτονται από τον κανονισμό (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου
                  26
               , καθώς και κάθε νομική οντότητα που συστάθηκε με σκοπό τις επενδύσεις σε τέτοια προγράμματα· 
            
            
               θ)«οργανισμός εναλλακτικών επενδύσεων», όπως ορίζεται στο άρθρο 4 παράγραφος 1 στοιχείο α) της οδηγίας 2011/61/ΕΕ, τη διαχείριση του οποίου έχει διαχειριστής οργανισμών εναλλακτικών επενδύσεων, όπως ορίζεται στο άρθρο 4 παράγραφος 1 στοιχείο β) της οδηγίας 2011/61/ΕΕ, ή οργανισμός εναλλακτικών επενδύσεων όπως ορίζεται στο άρθρο 4 παράγραφος 1 στοιχείο α) της οδηγίας 2011/61/ΕΕ, ο οποίος εποπτεύεται βάσει του ισχύοντος εθνικού δικαίου· 
            
            
               ι)οργανισμοί συλλογικών επενδύσεων σε κινητές αξίες κατά την έννοια του άρθρου 1 παράγραφος 2 της οδηγίας 2009/65/ΕΚ· 
            
            
               ια)«κεντρικός αντισυμβαλλόμενος», όπως ορίζεται στο άρθρο 2 σημείο 1) του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου
                  27
               · 
            
            
               (ιβ)«κεντρικό αποθετήριο τίτλων», όπως ορίζεται στο άρθρο 2 παράγραφος 1 σημείο 1) του κανονισμού (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου
                  28
               · 
            
            
               ιγ)φορέας ειδικού σκοπού που έχει λάβει άδεια σύμφωνα με το άρθρο 211 της οδηγίας 2009/138/ΕΚ·
            
            
               ιδ)«οντότητα ειδικού σκοπού για τιτλοποίηση», όπως ορίζεται στο άρθρο 2 σημείο 2) του κανονισμού (ΕΕ) 2017/2402 του Ευρωπαϊκού Κοινοβουλίου και του Συμβουλίου
                  29
               · 
            
            
               ιε)«ασφαλιστική εταιρεία χαρτοφυλακίου», όπως ορίζεται στο άρθρο 212 παράγραφος 1 στοιχείο στ) της οδηγίας 2009/138/ΕΚ, ή εταιρεία χρηματοπιστωτικών συμμετοχών, όπως ορίζεται στο άρθρο 212 παράγραφος 1 στοιχείο η) της οδηγίας 2009/138/ΕΚ, η οποία αποτελεί μέρος ασφαλιστικού ομίλου που υπόκειται σε εποπτεία σε επίπεδο ομίλου σύμφωνα με το άρθρο 213 της εν λόγω οδηγίας και δεν εξαιρείται από την εποπτεία ομίλου σύμφωνα με το άρθρο 214 παράγραφος 2 της οδηγίας 2009/138/ΕΚ· 
            
            
               ιστ)«ίδρυμα πληρωμών» όπως ορίζεται στο άρθρο 4 σημείο 4) της οδηγίας (ΕΕ) 2015/2366 του Ευρωπαϊκού Κοινοβουλίου και του Συμβουλίου
                  30
               · 
            
            
               ιζ)«ίδρυμα ηλεκτρονικού χρήματος», όπως ορίζεται στο άρθρο 2 σημείο 1) της οδηγίας 2009/110/ΕΚ του Ευρωπαϊκού Κοινοβουλίου και του Συμβουλίου
                  31
               · 
            
            
               ιη)«πάροχος υπηρεσιών συμμετοχικής χρηματοδότησης», όπως ορίζεται στο άρθρο 2 παράγραφος 1 στοιχείο ε) του κανονισμού (ΕΕ) 2020/1503 του Ευρωπαϊκού Κοινοβουλίου και του Συμβουλίου
                  32
               · 
            
            
               ιθ)«πάροχος υπηρεσιών κρυπτοστοιχείων», όπως ορίζεται στο άρθρο 3 παράγραφος 1 σημείο 8) του κανονισμού …/… του Ευρωπαϊκού Κοινοβουλίου και του Συμβουλίου
                  33
               · 
            
            
               Άρθρο 3 
               Ορισμοί
            
            
               Για τους σκοπούς της παρούσας οδηγίας, ισχύουν οι ακόλουθοι ορισμοί:
            
            
               1.«συνδεδεμένη επιχείρηση»: πρόσωπο που έχει σχέσεις με άλλο πρόσωπο με οποιονδήποτε από τους ακόλουθους τρόπους:
            
            
               α)το πρόσωπο συμμετέχει στη διαχείριση του άλλου προσώπου έχοντας τη δυνατότητα να ασκεί σημαντική επιρροή στο άλλο πρόσωπο·
            
         
         
            
               β)το πρόσωπο συμμετέχει στον έλεγχο του άλλου προσώπου μέσω συμμετοχής στο μετοχικό κεφάλαιο που αντιστοιχεί σε άνω του 25 % των δικαιωμάτων ψήφου·
            
            
               γ)το πρόσωπο συμμετέχει στο κεφάλαιο του άλλου προσώπου μέσω δικαιώματος κυριότητας το οποίο υπερβαίνει, άμεσα ή έμμεσα, το 25 % του εγγεγραμμένου κεφαλαίου·
            
            
               δ)το πρόσωπο δικαιούται 25 % ή περισσότερο των κερδών του άλλου προσώπου.
            
            
               Εάν συμμετέχουν περισσότερα του ενός πρόσωπα στη διαχείριση, τον έλεγχο, το κεφάλαιο ή τα κέρδη ενός και του αυτού προσώπου, όπως αναφέρεται στην παράγραφο 1, όλα τα εν λόγω πρόσωπα λογίζονται ως συνδεδεμένες επιχειρήσεις.
            
            
               Εάν τα ίδια πρόσωπα συμμετέχουν στη διαχείριση, στον έλεγχο, στο κεφάλαιο ή στα κέρδη περισσότερων του ενός προσώπων, όπως αναφέρεται στην παράγραφο 1, όλα τα εν λόγω πρόσωπα λογίζονται ως συνδεδεμένες επιχειρήσεις.
            
            
               Για τους σκοπούς του παρόντος ορισμού, ως «πρόσωπα» νοούνται τόσο τα νομικά όσο και τα φυσικά πρόσωπα. Ένα πρόσωπο το οποίο ενεργεί από κοινού με άλλο πρόσωπο ως προς τα δικαιώματα ψήφου ή την κυριότητα επί του κεφαλαίου μιας οντότητας θεωρείται ότι διατηρεί συμμετοχή στο σύνολο των δικαιωμάτων ψήφου ή του κεφαλαίου της εν λόγω οντότητας που κατέχει το άλλο πρόσωπο.
            
            
               Στις έμμεσες συμμετοχές, η εκπλήρωση των κριτηρίων που καθορίζονται στην παράγραφο 1 στοιχείο γ) κρίνεται με πολλαπλασιασμό των κατεχόμενων ποσοστών στα διαδοχικά επίπεδα. Πρόσωπο που κατέχει άνω του 50 % των δικαιωμάτων ψήφου λογίζεται ως κάτοχος του 100 %.
            
            
               Ο/η σύζυγος και οι κατ’ ευθείαν κατιόντες ενός προσώπου, μαζί με το πρόσωπο, θεωρούνται ένα και το αυτό πρόσωπο.
            
            
               Μια συνδεδεμένη επιχείρηση σύμφωνα με την παρούσα παράγραφο περιλαμβάνει επίσης οποιαδήποτε δραστηριότητα ως αποτέλεσμα της οποίας ένα πρόσωπο καθίσταται συνδεδεμένη επιχείρηση·
            
            
               2.«φορολογική περίοδος»: ημερολογιακό έτος ή άλλη κατάλληλη περίοδος για φορολογικούς σκοπούς·
            
            
               3.«όμιλος»: ο όμιλος όπως ορίζεται στο άρθρο 2 σημείο 11) της οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου
                  34
               .
            
            
               4.«συμμετοχή»: συμμετοχή όπως ορίζεται στο άρθρο 2 σημείο 2) της οδηγίας 2013/34/ΕΚ·
            
            
               5.«ΜΜΕ»: όλες οι επιχειρήσεις που δεν υπερβαίνουν το όριο για τις μεσαίες επιχειρήσεις, όπως ορίζονται στο άρθρο 3 παράγραφος 3 της οδηγίας 2013/34/ΕΕ·
            
            
               6.«μετοχικό κεφάλαιο»: σε μια δεδομένη φορολογική περίοδο, το άθροισμα του καταβεβλημένου κεφαλαίου της φορολογούμενης εταιρείας, της διαφοράς από έκδοση μετοχών υπέρ το άρτιο, του αποθεματικού αναπροσαρμογής και άλλων αποθεματικών, και των αποτελεσμάτων εις νέον·
            
            
               7.«καθαρό μετοχικό κεφάλαιο»: η διαφορά μεταξύ του μετοχικού κεφαλαίου μιας φορολογούμενης εταιρείας και του αθροίσματος της φορολογικής αξίας της συμμετοχής της φορολογούμενης εταιρείας στο κεφάλαιο συνδεδεμένων επιχειρήσεων και των ιδίων μετοχών της·
            
            
               8.«αποθεματικά»: οποιοδήποτε από τα ακόλουθα:
            
            
               1.τακτικό αποθεματικό εφόσον η εθνική νομοθεσία απαιτεί το σχηματισμό του,
            
            
               2.αποθεματικά για ίδιες μετοχές ή ίδια μερίδια εφόσον το απαιτεί η εθνική νομοθεσία και με την επιφύλαξη των διατάξεων του άρθρου 24 παράγραφος 1 στοιχείο β) της οδηγίας 2012/30/ΕΕ, 
            
            
               3.αποθεματικά προβλεπόμενα από το καταστατικό,
            
            
               4.λοιπά αποθεματικά, συμπεριλαμβανομένου του αποθεματικού εύλογης αξίας.
            
         
         
            
               ΚΕΦΑΛΑΙΟ II  
                  ΕΚΠΤΩΣΗ ΦΟΡΟΥ ΕΠΙ ΤΟΥ ΜΕΤΟΧΙΚΟΥ ΚΕΦΑΛΑΙΟΥ ΚΑΙ ΕΚΠΤΩΣΕΙΣ ΤΟΚΩΝ
            
            
               Άρθρο 4 
               Έκπτωση φόρου επί του μετοχικού κεφαλαίου
            
            
               1.Η έκπτωση φόρου επί του μετοχικού κεφαλαίου εφαρμόζεται, για 10 διαδοχικές φορολογικές περιόδους, στη φορολογητέα βάση μιας φορολογούμενης εταιρείας για τους σκοπούς του φόρου εισοδήματος εταιρειών έως το 30 % των κερδών προ τόκων, φόρων, απομείωσης και αποσβέσεων της φορολογούμενης εταιρείας («EBITDA»). 
            
            
               Εάν η έκπτωση φόρου επί του μετοχικού κεφαλαίου, σύμφωνα με το πρώτο εδάφιο, είναι υψηλότερη από το καθαρό φορολογητέο εισόδημα της φορολογούμενης εταιρείας σε μια φορολογική περίοδο, τα κράτη μέλη διασφαλίζουν ότι η φορολογούμενη εταιρεία μπορεί να μεταφέρει, χωρίς χρονικό περιορισμό, στις επόμενες περιόδους το υπερβάλλον ποσό της έκπτωσης φόρου επί του μετοχικού κεφαλαίου. 
            
            
               Τα κράτη μέλη διασφαλίζουν ότι οι φορολογούμενες εταιρείες μπορούν να μεταφέρουν, για πέντε φορολογικές περιόδους κατ’ ανώτατο όριο, το τμήμα της έκπτωσης φόρου επί του μετοχικού κεφαλαίου που υπερβαίνει το 30 % των EBITDA σε μια φορολογική περίοδο.
            
            
               2.Με την επιφύλαξη του άρθρου 5, η βάση της έκπτωσης φόρου επί του μετοχικού κεφαλαίου υπολογίζεται ως η διαφορά μεταξύ του επιπέδου του καθαρού μετοχικού κεφαλαίου στο τέλος της φορολογικής περιόδου και του επιπέδου του καθαρού μετοχικού κεφαλαίου στο τέλος της προηγούμενης φορολογικής περιόδου. 
            
            
               Η έκπτωση φόρου επί του μετοχικού κεφαλαίου ισούται με τη βάση της έκπτωσης φόρου πολλαπλασιαζόμενη επί το δεκαετές επιτόκιο άνευ κινδύνου για το σχετικό νόμισμα και προσαυξημένη κατά ασφάλιστρο κινδύνου 1 % ή, εάν η φορολογούμενη εταιρεία είναι ΜΜΕ, κατά ασφάλιστρο κινδύνου 1,5 %.
            
            
               Για τους σκοπούς του δεύτερου εδαφίου της παρούσας παραγράφου, το δεκαετές επιτόκιο άνευ κινδύνου για το σχετικό νόμισμα είναι το επιτόκιο άνευ κινδύνου με διάρκεια 10 ετών για το σχετικό νόμισμα, όπως ορίζεται στις εκτελεστικές πράξεις που εκδίδονται σύμφωνα με το άρθρο 77ε παράγραφος 2 της οδηγίας 2009/138/ΕΚ για την ημερομηνία αναφοράς της 31ης Δεκεμβρίου του έτους που προηγείται της σχετικής φορολογικής περιόδου.
            
            
               3.Εάν, μετά τη λήψη έκπτωσης φόρου επί του μετοχικού κεφαλαίου, η βάση της έκπτωσης φόρου επί του μετοχικού κεφαλαίου είναι αρνητική σε μια φορολογική περίοδο, ποσό ίσο με την αρνητική έκπτωση φόρου επί του μετοχικού κεφαλαίου καθίσταται φορολογητέο για 10 διαδοχικές φορολογικές περιόδους, έως τη συνολική αύξηση του καθαρού μετοχικού κεφαλαίου για το οποίο έχει ληφθεί τέτοια έκπτωση δυνάμει της παρούσας οδηγίας, εκτός εάν η φορολογούμενη εταιρεία προσκομίσει επαρκή στοιχεία που αποδεικνύουν ότι αυτό οφείλεται σε λογιστικές ζημίες που σημειώθηκαν κατά τη φορολογική περίοδο ή σε νομική υποχρέωση μείωσης του κεφαλαίου.
            
            
               4.Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 9 για την τροποποίηση της παραγράφου 2 του παρόντος άρθρου με τροποποίηση του συντελεστή του ασφαλίστρου κινδύνου, όταν πληρούται οποιαδήποτε από τις ακόλουθες δύο προϋποθέσεις:
            
            
               α)το δεκαετές επιτόκιο άνευ κινδύνου, όπως αναφέρεται στην παράγραφο 2 του παρόντος άρθρου, διαφέρει κατά περισσότερες από δύο ποσοστιαίες μονάδες όσον αφορά τουλάχιστον τρία νομίσματα της Ένωσης σε σύγκριση με τη φορολογική περίοδο κατά την οποία άρχισε να εφαρμόζεται η πλέον πρόσφατη κατ’ εξουσιοδότηση πράξη για την τροποποίηση του ασφαλίστρου κινδύνου ή, όταν δεν υπάρχει τέτοια κατ’ εξουσιοδότηση πράξη, η παρούσα οδηγία· ή
            
            
               β)μηδενική ή αρνητική αύξηση του ακαθάριστου εγχώριου προϊόντος του χώρου της ΕΕ σε τουλάχιστον δύο διαδοχικά τρίμηνα·
            
            
               και
            
            
               γ) τα σχετικά δεδομένα, οι εκθέσεις και οι στατιστικές, συμπεριλαμβανομένων εκείνων που παρέχουν τα κράτη μέλη, καταλήγουν στο συμπέρασμα ότι ο μέσος όρος ΕΕ των όρων χρηματοδότησης του χρέους για φορολογούμενες εταιρείες που εμπίπτουν στο πεδίο εφαρμογής της παρούσας οδηγίας έχει υπερδιπλασιαστεί ή μειωθεί κατά το ήμισυ από τον τελευταίο προσδιορισμό του ασφαλίστρου κινδύνου που καθορίζεται στην παράγραφο 2. 
            
            
               Το ποσοστό αύξησης ή μείωσης του ασφαλίστρου κινδύνου λαμβάνει υπόψη τις αλλαγές στους όρους χρηματοδότησης που αναφέρονται στο στοιχείο γ) του πρώτου εδαφίου, εκτός από τις μεταβολές του επιτοκίου άνευ κινδύνου για την ΕΕ, όπως ορίζεται στις εκτελεστικές πράξεις που εκδίδονται σύμφωνα με το άρθρο 77ε παράγραφος 2 της οδηγίας 2009/138/ΕΚ, και σε καμία περίπτωση δεν υπερβαίνει το ποσοστό αύξησης ή μείωσης των όρων χρηματοδότησης που αναφέρεται στο στοιχείο γ) του πρώτου εδαφίου.
            
            
               Άρθρο 5 
               Κανόνες κατά των καταχρηστικών πρακτικών 
            
            
               1.Τα κράτη μέλη λαμβάνουν κατάλληλα μέτρα για να εξασφαλίσουν ότι η βάση της έκπτωσης φόρου επί του μετοχικού κεφαλαίου δεν περιλαμβάνει το ποσό οποιασδήποτε αύξησης που προκύπτει από:
            
            
               α)χορήγηση δανείων μεταξύ συνδεδεμένων επιχειρήσεων·
            
            
               β)μεταβίβαση μεταξύ συνδεδεμένων επιχειρήσεων συμμετοχών ή επιχειρηματικής δραστηριότητας ως συνεχιζόμενης δραστηριότητας·
            
            
               γ)εισφορά σε μετρητά από πρόσωπο που έχει τη φορολογική κατοικία του σε περιοχή δικαιοδοσίας που δεν ανταλλάσσει πληροφορίες με το κράτος μέλος στο οποίο η φορολογούμενη εταιρεία επιδιώκει την έκπτωση φόρου επί του μετοχικού κεφαλαίου.
            
         
         
            
               Η παρούσα παράγραφος δεν εφαρμόζεται εάν η φορολογούμενη εταιρεία προσκομίσει επαρκή στοιχεία που αποδεικνύουν ότι η σχετική συναλλαγή πραγματοποιήθηκε για βάσιμους εμπορικούς λόγους και δεν οδηγεί σε διπλή έκπτωση όσον αφορά την καθορισμένη έκπτωση φόρου επί του μετοχικού κεφαλαίου.
            
            
               2.Όταν η αύξηση του μετοχικού κεφαλαίου είναι αποτέλεσμα εισφοράς σε είδος ή επένδυσης σε περιουσιακό στοιχείο, τα κράτη μέλη λαμβάνουν κατάλληλα μέτρα για να εξασφαλίσουν ότι η αξία του περιουσιακού στοιχείου λαμβάνεται υπόψη για τον υπολογισμό της βάσης της έκπτωσης φόρου μόνον όταν το περιουσιακό στοιχείο είναι αναγκαίο για την άσκηση της δραστηριότητας της φορολογούμενης εταιρείας που παράγει εισόδημα.
            
            
               Εάν το περιουσιακό στοιχείο συνίσταται σε μετοχές, υπολογίζεται στη λογιστική του αξία.
            
            
               Εάν το περιουσιακό στοιχείο δεν είναι μετοχές, υπολογίζεται στην αγοραία αξία του, εκτός εάν έχει δοθεί διαφορετική αξία από πιστοποιημένο εξωτερικό ελεγκτή.
            
            
               3.Όταν η αύξηση μετοχικού κεφαλαίου είναι αποτέλεσμα αναδιοργάνωσης ενός ομίλου, η εν λόγω αύξηση λαμβάνεται υπόψη μόνο για τον υπολογισμό της βάσης της έκπτωσης φόρου επί του μετοχικού κεφαλαίου για τη φορολογούμενη εταιρεία σύμφωνα με το άρθρο 4, στον βαθμό που δεν έχει ως αποτέλεσμα τη μετατροπή σε νέο μετοχικό κεφάλαιο του μετοχικού κεφαλαίου (ή μέρος αυτού) που υπήρχε ήδη εντός του ομίλου πριν από την αναδιοργάνωση. 
            
            
               Άρθρο 6 
               Περιορισμός στην έκπτωση τόκων 
            
            
               1.Τα κράτη μέλη διασφαλίζουν ότι η φορολογούμενη εταιρεία μπορεί να αφαιρεί από τη φορολογητέα βάση της για σκοπούς φόρου εισοδήματος υπερβαίνον κόστος δανεισμού, όπως ορίζεται στο άρθρο 1 σημείο 2) της οδηγίας (ΕΕ) 2016/1164 του Συμβουλίου
                  35
               , μέχρι ποσού α) που αντιστοιχεί στο 85 % του εν λόγω κόστους που προέκυψε κατά τη φορολογική περίοδο. Εάν το ποσό αυτό είναι υψηλότερο από το ποσό β) που καθορίζεται σύμφωνα με το άρθρο 4 της οδηγίας (ΕΕ) 2016/1164, τα κράτη μέλη διασφαλίζουν ότι η φορολογούμενη εταιρεία έχει δικαίωμα έκπτωσης μόνο του χαμηλότερου από τα δύο ποσά κατά τη φορολογική περίοδο. Η διαφορά μεταξύ των δύο ποσών α) και β) μεταφέρεται σε μεταγενέστερο ή προγενέστερο χρόνο σύμφωνα με το άρθρο 4 της οδηγίας (ΕΕ) 2016/1164. 
            
            
               2.Η παράγραφος 1 εφαρμόζεται σε υπερβαίνον κόστος δανεισμού που έχει προκύψει από τις [Υπηρεσία Εκδόσεων: να προστεθεί η ημερομηνία έναρξης ισχύος της παρούσας οδηγίας]. 
            
            
               ΚΕΦΑΛΑΙΟ III 
                  ΠΑΡΑΚΟΛΟΥΘΗΣΗ ΚΑΙ ΥΠΟΒΟΛΗ ΕΚΘΕΣΕΩΝ
            
            
               Άρθρο 7 
               Παρακολούθηση
            
            
               Εντός 3 μηνών από το τέλος κάθε φορολογικής περιόδου, κάθε κράτος μέλος κοινοποιεί στην Επιτροπή τις ακόλουθες πληροφορίες σχετικά με τη φορολογική περίοδο: 
            
            
               α)τον αριθμό των φορολογούμενων εταιρειών που επωφελήθηκαν από την έκπτωση φόρου επί του μετοχικού κεφαλαίου κατά τη φορολογική περίοδο, μεταξύ άλλων ως ποσοστό του συνολικού αριθμού φορολογούμενων εταιρειών που εμπίπτουν στο πεδίο εφαρμογής της παρούσας οδηγίας· 
            
            
               β)τον αριθμό των ΜΜΕ που επωφελήθηκαν από την έκπτωση φόρου κατά τη φορολογική περίοδο, μεταξύ άλλων ως ποσοστό του συνολικού αριθμού των ΜΜΕ που εμπίπτουν στο πεδίο εφαρμογής της παρούσας οδηγίας και του αριθμού των ΜΜΕ που επωφελήθηκαν από την έκπτωση φόρου οι οποίες ανήκουν σε μεγάλους ομίλους κατά την έννοια του άρθρου 3 παράγραφος 7 της οδηγίας 2013/34/ΕΕ·
            
            
               γ)το συνολικό ποσό των δαπανών που πραγματοποιήθηκαν ή των φορολογικών εσόδων που απωλέσθησαν λόγω της χορηγηθείσας έκπτωσης φόρου επί του μετοχικού κεφαλαίου σε σύγκριση με το εθνικό ακαθάριστο εγχώριο προϊόν του κράτους μέλους·
            
            
               δ)το συνολικό ποσό του υπερβαίνοντος κόστους δανεισμού·
            
            
               ε)το συνολικό ποσό του μη εκπιπτόμενου υπερβαίνοντος κόστους δανεισμού·
            
            
               στ)τον αριθμό των φορολογούμενων εταιρειών στις οποίες εφαρμόστηκαν μέτρα κατά των καταχρηστικών πρακτικών κατά τη φορολογική περίοδο σύμφωνα με την παρούσα οδηγία, συμπεριλαμβανομένων των σχετικών φορολογικών συνεπειών και των κυρώσεων που επιβλήθηκαν·
            
            
               ζ)τα στοιχεία σχετικά με την εξέλιξη του δείκτη χρέους/μετοχικού κεφαλαίου στο κράτος μέλος, κατά την έννοια του παραρτήματος III μέρη Α και Γ της οδηγίας 2013/34/ΕΕ.
            
            
               Άρθρο 8 
               Υποβολή εκθέσεων 
            
            
               1.Έως τις 31 Δεκεμβρίου 2027, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την εφαρμογή της παρούσας οδηγίας.
            
         
         
            
               2.Κατά τη σύνταξη της έκθεσης, η Επιτροπή λαμβάνει υπόψη τις πληροφορίες που κοινοποιούνται από τα κράτη μέλη σύμφωνα με το άρθρο 7. 
            
            
               3.Η Επιτροπή δημοσιεύει την έκθεση στον ιστότοπό της. 
            
            
               ΚΕΦΑΛΑΙΟ IV 
                  ΤΕΛΙΚΕΣ ΔΙΑΤΑΞΕΙΣ
            
            
               Άρθρο 9 
               Άσκηση της εξουσιοδότησης
            
            
               1.Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις υπό τους όρους του παρόντος άρθρου.
            
            
               2.Η προβλεπόμενη στο άρθρο 4 παράγραφος 5 εξουσία έκδοσης κατ’ εξουσιοδότηση πράξεων ανατίθεται στην Επιτροπή για αόριστο χρονικό διάστημα από τις [Υπηρεσία εκδόσεων: να προστεθεί η ημερομηνία έναρξης ισχύος της παρούσας οδηγίας]. 
            
            
               3.Η εξουσιοδότηση που αναφέρεται στο άρθρο 4 παράγραφος 5 μπορεί να ανακληθεί ανά πάσα στιγμή από το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των κατ’ εξουσιοδότηση πράξεων που ισχύουν ήδη.
            
            
               4.Πριν εκδώσει κατ’ εξουσιοδότηση πράξη, η Επιτροπή διεξάγει διαβουλεύσεις με εμπειρογνώμονες που ορίζουν τα κράτη μέλη σύμφωνα με τις αρχές της διοργανικής συμφωνίας της 13ης Απριλίου 2016 για τη βελτίωση του νομοθετικού έργου.
            
            
               5.Μόλις η Επιτροπή εκδώσει μια κατ’ εξουσιοδότηση πράξη, την κοινοποιεί στο Συμβούλιο. 
            
            
               6.Μια κατ’ εξουσιοδότηση πράξη η οποία εκδίδεται σύμφωνα με το άρθρο 4 παράγραφος 5 αρχίζει να ισχύει μόνο εφόσον δεν διατυπωθούν, εντός διμήνου από την ως άνω κοινοποίησή της, αντιρρήσεις από το Συμβούλιο ή εφόσον, πριν από την εκπνοή της προθεσμίας αυτής, το Συμβούλιο έχει ενημερώσει την Επιτροπή ότι δεν θα διατυπώσει αντιρρήσεις. Η ανωτέρω προθεσμία παρατείνεται κατά δύο μήνες με πρωτοβουλία του Συμβουλίου.
            
            
               Άρθρο 10  
               Ενημέρωση του Ευρωπαϊκού Κοινοβουλίου
            
            
               Το Ευρωπαϊκό Κοινοβούλιο ενημερώνεται για την έκδοση κατ’ εξουσιοδότηση πράξεων από την Επιτροπή, για τη διατύπωση τυχόν αντιρρήσεων κατά των πράξεων αυτών και για την ανάκληση εξουσιοδότησης από το Συμβούλιο. 
            
            
               Άρθρο 11 
               Μεταφορά στο εσωτερικό δίκαιο
            
            
               1.Τα κράτη μέλη θεσπίζουν και δημοσιεύουν, το αργότερο στις [31 Δεκεμβρίου 2023], τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από [την 1η Ιανουαρίου 2024].
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη μπορούν να αναβάλουν την εφαρμογή των διατάξεων της παρούσας οδηγίας σε φορολογούμενες εταιρείες οι οποίες την [1η Ιανουαρίου 2024] επωφελούνται από έκπτωση φόρου επί του μετοχικού κεφαλαίου δυνάμει του εθνικού δικαίου για περίοδο έως 10 ετών και σε καμία περίπτωση για περίοδο μεγαλύτερη από τη διάρκεια του ωφελήματος δυνάμει του εθνικού δικαίου. 
            
            
               3.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 12 
               Έναρξη ισχύος
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. 
            
         
         
            
               Άρθρο 13 
               Αποδέκτες
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο, «Φορολογία των επιχειρήσεων για τον 21ο αιώνα» [COM(2021) 251 final].
               
               
                  
                     (2)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, «Ένωση Κεφαλαιαγορών για τα άτομα και τις επιχειρήσεις – νέο σχέδιο δράσης» [COM(2020) 590 final]. 
               
               
                  
                     (3)
                  
                        
                  Δράση 4 – Ενθάρρυνση πιο μακροπρόθεσμης χρηματοδότησης και χρηματοδότησης μετοχικού κεφαλαίου από θεσμικούς επενδυτές |
                  Ευρωπαϊκή Επιτροπή (europa.eu)
               
               
                  
                     (4)
                  
                        Report on the impact of national tax reforms on the EU economy (Έκθεση σχετικά με τον αντίκτυπο των εθνικών φορολογικών μεταρρυθμίσεων στην οικονομία της ΕΕ), [2021/2074(INI)] 
                  https://www.europarl.europa.eu/doceo/document/A-9-2021-0348_EL.html
                   
               
               
                  
                     (5)
                  
                        Οδηγία (ΕΕ) 2016/1164 του Συμβουλίου, της 12ης Ιουλίου 2016, για τη θέσπιση κανόνων κατά πρακτικών φοροαποφυγής που έχουν άμεση επίπτωση στη λειτουργία της εσωτερικής αγοράς (ΕΕ L 193 της 19.7.2016, σ. 1).
               
               
                  
                     (6)
                  
                        WK 11093/2019 REV 1
               
               
                  
                     (7)
                  
                        [Να εισαχθούν σύνδεσμοι προς το δελτίο συνοπτικών πληροφοριών και τη θετική γνώμη της επιτροπής ρυθμιστικού ελέγχου μετά τη δημοσίευσή τους.]
               
               
                  
                     (8)
                  
                        Οι ΜΜΕ θα ορίζονταν σύμφωνα με το άρθρο 3 της λογιστικής οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013. Επιπλέον, για να μπορεί μια εταιρεία να θεωρηθεί ΜΜΕ, θα έπρεπε να μην ανήκει σε όμιλο επιχειρήσεων ο οποίος, σε ενοποιημένο επίπεδο, υπερβαίνει τουλάχιστον δύο από τα τρία όρια του άρθρου 3 της λογιστικής οδηγίας (μέσος όρος απασχολουμένων κατά τη διάρκεια της χρήσης: 250· καθαρό ύψος κύκλου εργασιών: 40 εκατ. EUR· σύνολο ισολογισμού: 20 εκατ. EUR).
               
               
                  
                     (9)
                  
                        Κατά την έννοια του παραρτήματος III της οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου σχετικά με τις ετήσιες οικονομικές καταστάσεις, τις ενοποιημένες οικονομικές καταστάσεις και τις συναφείς εκθέσεις επιχειρήσεων ορισμένων μορφών.
               
               
                  
                     (10)
                  
                        Τα αποθεματικά περιλαμβάνουν: 1. Τακτικό αποθεματικό εφόσον η εθνική νομοθεσία απαιτεί το σχηματισμό του· 2. Αποθεματικά για ίδιες μετοχές ή ίδια μερίδια εφόσον το απαιτεί η εθνική νομοθεσία και με την επιφύλαξη των διατάξεων του άρθρου 24 της οδηγίας 2012/30/ΕΕ· 3. Αποθεματικά προβλεπόμενα από το καταστατικό· 4. Λοιπά αποθεματικά, συμπεριλαμβανομένου του αποθεματικού εύλογης αξίας.
               
               
                  
                     (11)
                  
                        Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II) (ΕΕ L 335 της 17.12.2009, σ. 1).
               
               
                  
                     (12)
                  
                        ΕΕ C […] της […], σ. […]. Δεν έχει δημοσιευθεί ακόμη στην Επίσημη Εφημερίδα.
               
               
                  
                     (13)
                  
                        ΕΕ C […] της […], σ. […]. Δεν έχει δημοσιευθεί ακόμη στην Επίσημη Εφημερίδα.
               
               
                  
                     (14)
                  
                        
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Ένωση Κεφαλαιαγορών για τα άτομα και τις επιχειρήσεις – νέο σχέδιο δράσης», COM(2020) 590 final  (
                  https://eur-lex.europa.eu/legal-content/EL/TXT/HTML/?uri=CELEX:52020DC0590&from=EL
                  ) 
               
               
                  
                     (15)
                  
                  
                        Οδηγία (ΕΕ) 2016/1164 του Συμβουλίου, της 12ης Ιουλίου 2016, για τη θέσπιση κανόνων κατά πρακτικών φοροαποφυγής που έχουν άμεση επίπτωση στη λειτουργία της εσωτερικής αγοράς (ΕΕ L 193 της 19.7.2016, σ. 1).
                  
               
               
                  
                     (16)
                  
                        ΕΕ L 123 της 12.5.2016, σ. 1.
               
               
                  
                     (17)
                  
                        Κανονισμός (EE) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
               
               
                  
                     (18)
                  
                        Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
               
               
                  
                     (19)
                  
                        Οδηγία 2011/61/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με τους διαχειριστές οργανισμών εναλλακτικών επενδύσεων και για την τροποποίηση των οδηγιών 2003/41/ΕΚ και 2009/65/ΕΚ και των κανονισμών (ΕΚ) αριθ. 1060/2009 και (ΕΕ) αριθ. 1095/2010 (ΕΕ L 174 της 1.7.2011, σ. 1).
               
               
                  
                     (20)
                  
                        Κανονισμός (ΕΕ) αριθ. 345/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τις ευρωπαϊκές εταιρείες επιχειρηματικού κεφαλαίου (ΕΕ L 115 της 25.4.2013, σ. 1).
               
               
                  
                     (21)
                  
                        Κανονισμός (ΕΕ) αριθ. 346/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τα ευρωπαϊκά ταμεία κοινωνικής επιχειρηματικότητας (ΕΕ L 115 της 25.4.2013, σ. 18).
               
               
                  
                     (22)
                  
                        Κανονισμός (ΕΕ) 2015/760 του Ευρωπαϊκού Κοινοβουλίου και του Συμβουλίου, της 29ης Απριλίου 2015, σχετικά με τα ευρωπαϊκά μακροπρόθεσμα επενδυτικά κεφάλαια (ΕΕ L 123 της 19.5.2015, σ. 98).
               
               
                  
                     (23)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
               
               
                  
                     (24)
                  
                        Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II) (ΕΕ L 335 της 17.12.2009, σ. 1).
               
               
                  
                     (25)
                  
                        Οδηγία (ΕΕ) 2016/2341 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2016, για τις δραστηριότητες και την εποπτεία των ιδρυμάτων επαγγελματικών συνταξιοδοτικών παροχών (ΙΕΣΠ) (ΕΕ L 354 της 23.12.2016, σ. 37).
               
               
                  
                     (26)
                  
                        Κανονισμός (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για το συντονισμό των συστημάτων κοινωνικής ασφάλειας (ΕΕ L 166 της 30.4.2004, σ. 1).
               
               
                  
                     (27)
                  
                        Κανονισμός (EE) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).
               
               
                  
                     (28)
                  
                        Κανονισμός (EE) αριθ. 909/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τη βελτίωση του διακανονισμού αξιογράφων στην Ευρωπαϊκή Ένωση και τα κεντρικά αποθετήρια τίτλων και για την τροποποίηση των οδηγιών 98/26/ΕΚ και 2014/65/ΕΕ και του κανονισμού (ΕΕ) αριθ. 236/2012 (ΕΕ L 257 της 28.8.2014, σ. 1).
               
               
                  
                     (29)
                  
                        Κανονισμός (ΕΕ) 2017/2402 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση, και σχετικά με την τροποποίηση των οδηγιών 2009/65/ΕΚ, 2009/138/ΕΚ και 2011/61/ΕΕ και των κανονισμών (ΕΚ) αριθ. 1060/2009 και (ΕΕ) αριθ. 648/2012 (ΕΕ L 347 της 28.12.2017, σ. 35).
               
               
                  
                     (30)
                  
                        Οδηγία (ΕΕ) 2015/2366 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με υπηρεσίες πληρωμών στην εσωτερική αγορά, την τροποποίηση των οδηγιών 2002/65/ΕΚ, 2009/110/ΕΚ και 2013/36/ΕΕ και του κανονισμού (ΕΕ) αριθ. 1093/2010 και την κατάργηση της οδηγίας 2007/64/ΕΚ (ΕΕ L 337 της 23.12.2015, σ. 35).
               
               
                  
                     (31)
                  
                        Οδηγία 2009/110/ΕΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για την ανάληψη, άσκηση και προληπτική εποπτεία της δραστηριότητας ιδρύματος ηλεκτρονικού χρήματος, την τροποποίηση των οδηγιών 2005/60/ΕΚ και 2006/48/ΕΚ και την κατάργηση της οδηγίας 2000/46/ΕΚ (ΕΕ L 267 της 10.10.2009, σ. 7).
               
               
                  
                     (32)
                  
                        Κανονισμός (ΕΕ) 2020/1503 του Ευρωπαϊκού Κοινοβουλίου και του Συμβουλίου, της 7ης Οκτωβρίου 2020, σχετικά με τους Ευρωπαίους παρόχους υπηρεσιών συμμετοχικής χρηματοδότησης για επιχειρήσεις και την τροποποίηση του κανονισμού (ΕΕ) 2017/1129 και της οδηγίας (ΕΕ) 2019/1937 (ΕΕ L 347 της 20.10.2020, σ. 1).
               
               
                  
                     (33)
                  
                        Κανονισμός του Ευρωπαϊκού Κοινοβουλίου και του Συμβουλίου για τις αγορές κρυπτοστοιχείων και την τροποποίηση της οδηγίας (ΕΕ) 2019/1937 (ΕΕ L ...) (Υπηρεσία Εκδόσεων: Να προστεθεί στο κείμενο ο αριθμός του κανονισμού που περιέχεται στο έγγραφο 2020/0265/COD και να συμπληρωθούν στην υποσημείωση ο αριθμός, η ημερομηνία και παραπομπή στην Επίσημη Εφημερίδα για την εν λόγω οδηγία.)
               
               
                  
                     (34)
                  
                  
                        Οδηγία 2013/34/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των οδηγιών 78/660/EOK και 83/349/ΕΟΚ του Συμβουλίου (ΕΕ L 182 της 29.6.2013, σ. 19).
                  
               
               
                  
                     (35)
                  
                  
                        Οδηγία (ΕΕ) 2016/1164 του Συμβουλίου, της 12ης Ιουλίου 2016, για τη θέσπιση κανόνων κατά πρακτικών φοροαποφυγής που έχουν άμεση επίπτωση στη λειτουργία της εσωτερικής αγοράς (ΕΕ L 193 της 19.7.2016, σ. 1).